Ini Apa Yang Dilakukan 10 Usahawan Berjaya Ketika Berusia 25 Tahun

Perjalanan hidup dan kejayaan bagi setiap individu adalah berbeza-beza. Bagi sesetengah orang, ia adalah jalan yang lurus yang mudah tetapi bagi sesetengah pula mereka berhadapan dengan halangan yang sukar.

Ini bermakna ada orang yang berjaya di awal usia dan mereka yang lebih lewat. Namun, ia tidak bermakna mereka tidak akan berjaya dan harus berputus asa.

Untuk menggambarkan bagaimana tiada jalan yang sama untuk berjaya bagi setiap orang, iluminasi.com kongsikan apa yang dilakukan 8 individu berjaya ketika berusia 25 tahun.

Menjelang hari terakhir dagangannya iaitu pada Disember 1980, Apple Computer mempunyai nilai pasaran sebanyak USD1.2 bilion, menjadikan pengasas bersama syarikat ini sangat kaya. Steve Jobs, salah seorang daripada 3 pengasas bersama syarikat ini, berusia 25 tahun.

Steve kemudiannya memberitahu ahli biografi Walter Isaacson bahawa dia bersumpah tidak akan membiarkan wang dan kekayaan merosakkan hidupnya. Kekayaan Steve Jobs sebelum beliau meninggal dunia adalah sebanyak RM40.55 bilion.

Selepas tamat pelajaran di Universiti Northern Michigan, Howard bekerja sebagai jurujual untuk Xerox. Kejayaannya membuatkan syarikat Sweden, Hammerplast, yang mengeluarkan mesin kopi merekrut beliau ketika berusia 26 tahun.

Ketika bekerja untuk syarikat tersebut, beliau pertama kali ternampak cawangan Starbucks di Seattle, dan menyertai syarikat tersebut ketika berusia 29 tahun.

"Saya belajar lebih banyak di situ (Starbucks) daripada di kolej mengenai dunia keperjaan dan perniagaan. Mereka mengajar saya tentang jualan, pemasaran dan kemahiran perbentangan, membuatkan saya lebih yakin dengan diri sendiri".

Pada usia, bakal pengasas dan CEO Amazon ini bekerja dengan Bankers Trust membangunkan perisian revolusi untuk institusi perbankan pada masa itu. 2 tahun kemudian, beliau dilantik sebagai timbalan presiden syarikat itu, menjadikannya individu termuda pernah memegang jawatan tersebut di syarikat itu.

Kini, Jeff Bezos adalah manusia terkaya di dunia dengan kekayaan RM555.6 bilion, mengatasi Warren Buffet dan Bill Gates.

President Amerika Syarikat Donald Trump membesar sebagai anak kepada ahli hartanah yang sangat kaya dan berpengaruh. Ketika berusia 25 tahun, beliau merupakan pemaju hartanah yang diberikan kawalan terhadap syarikat bapanya, Elizabeth Trump & Son yang kemudiannya ditukarkan kepada nama Trump Organization.

Tak lama selepas itu Trump terlibat dalam projek bangunan yang besar dan menguntungkan di Manhattan.

Jawatan: Pengasas, Ketua Pegawai Eksekutif, dan pereka utama SpaceX; pengasas bersama, Ketua Pegawai Eksekutif, dan arkitek produk Tesla, Inc .; dan pengasas bersama dan Ketua Pegawai Eksekutif Neuralink

Sebelum berusia 25 tahun, Elon Musk berhenti daripada program PhD di Universiti Stanford bagi menyertai "dot-com boom" (gelombang pelaburan yang terbentuk pada syarikat-syarikat Internet antara 1995 dan 2000) dan melancarkan syarikat internetnya yang pertama, Zip2 yang menyediakan direktori dan peta perniagaan.

4 tahun kemudian, Compaq membeli syarikat tersebut dengan harga RM1.22 bilion dan Elon menggunakan wang tersebut untuk melancarkan syarikat seterusnya, PayPal.

Mark zuckerberg telah bekerja keras membangunkan Facebook selama 5 tahun ketika usianya mencapai 25 tahun. Pada tahun itu, 2009, syarikat ini menjadi positif tunai buat kali pertama dan mencecah 300 juta pengguna di seluruh dunia.

Mark sangat teruja pada ketika itu namun berkata ia hanyalah permulaan. Setahun kemudian pada 2010, Mark Zuckerberg dinamakan sebagai "Person of the Year" oleh majalah Time.

Jawatan: Pengasas bersama, pengerusi eksekutif dan ketua pegawai teknologi Oracle Corporation.

Selepas berpindah ke Berkeley, California pada usia 22 tahun, Larry Elison yang tidak menghabiskan pelajaran di kolej ini menggunakan apa yang beliau belajar di kolej dan mempelajari sendiri mengenai pengaturcaraan komputer.

Larry mendapat kerja teknikal yang pelik di tempat seperti Fireman's Fund, Wells Fargo dan AMPEX sebelum akhirnya bekerja di Amdahl Corporation, di mana beliau mula membina sistem kerangka utama IBM yang pertama.

Bekas CEO Ralph Lauren ini dilahirkan dengan nama Ralph Lifshitz di Bronx, New York namun menukarkan namanya ketika berusia 15 tahun. Beliau melanjutkan pelajaran di Kolej Baruch dan berkhidmat dengan Angkatan Tentera Amerika Syarikat sehingga usia 24 tahun sebelum bekerja untuk Brooks Brothers.

Pada usia 26 tahun, Ralph Lauren memutuskan untuk merekabentuk tali leher gaya Eropah yang membawa kepada peluang bekerja untuk Neiman Marcus. Setahun kemudian, beliau melancarkan label "Polo".

Jawatan: Pemilik Dallas Mavericks Association of Basketball Association (NBA), pemilik bersama 2929 Entertainment dan pengerusi AXS TV

Menjelang usia 25, Mark telah menghabiskan pengajiannya di Indiana University dan telah berpindah ke Dallas. Pelabur "Shark Tank" ini bermula dengan bekerja sebagai bartender dan kemudiannya bekerja sebagai jurujual untuk sebuah peruncit perisian komputer.

Disebabkan beliau mahu mengejar jualan lebih daripada menjalankan tugasnya iaitu membuka kedai di waktu pagi, Mark telah dipecat majikannya. Ini membantu menjadi inspirasi untuk membuka perniagaan pertamanya iaitu MicroSolutions.

"Ketika saya tiba di Dallas, hidup saya sangat sukar, tidur di atas lantai dengan 6 lelaki yang lain dalam apartment 3 bilik. Saya pernah bersiar-siar, tengok rumah-rumah besar dan membayangkan bagaimana rasanya tinggal di dalamnya dan menggunakannya sebagai motivasi,"

Ketika berusia 20 tahun Richard Branson membuka kedai rakaman pertamanya, yang pada ketika itu sebuah studio. Ketika berusia 22 tahun, beliau melancarkan label Virgin Records dan menjelang usia 30 tahun, syarikatnya terkenal di antarabangsa dan bergelar jutawan.

"Saya masih ingat dengan jelas waktu awal-awal saya mula berniaga.Bagi saya, adalah lebih sukar menjadi pemilik perniagaan kecil yang memulakan perniagaan daripada mempunyai pekerja-pekerja bekerja untuk kita dan juga 400 syarikat. Membina perniagaan dari tiada apa-apa memerlukan pengorbanan 24 jam, 7 hari seminggu, dan juga perceraian. Sangat sukar untuk menjaga keluarga, sangat memerlukan kerja keras dan hanya satu perkataan sahaja yang penting, iaitu "surviving"".

Nilai Kekayaan: Tidak dapat dipastikan, anggaran gaji antara RM21,818.18 hingga RM202,000

Dato Alif Syukri mula bekerja sebagai pembantu khidmat pelanggan, dan kemudiannya berhenti kerana minat berniaga. Beliau mula menjual produk kecantikan dari rumah ke rumah dan dengan bermodalkan RM450, beliau berniaga di Pasar Tani Seksyen 13 Kelana jaya dan pasar malam lain.

Perniagaannya mendapat sambutan yang menjadi inspirasi kepada pelancaran produk kecantikan jenama sendiri. Keuntungan perniagaan sebelum itu digunakan Dato Alif untuk menubuhkan D'Herbs ketika berusia 23 tahun.

Daripada perniagaan menjual daging, Tan Sri Mokhtar beralih kepada perniagaan pengangkutan. Pada tahun 1972 ketika berusia 21 tahun, beliau berjaya mendapatkan permit 4 buah lori kelas A serta bantuan pinjaman daripada MARA sebanyak RM110,000 yang digunakan untuk membeli 2 buah lori.

Ditawarkan oleh peniaga Cina untuk membeli 2 lagi permit yang tidak digunakan, beliau menolak dan menyerahkan kembali permit-permit tersebut. Beliau kemudiannya menubuhkan sebuah syarikat pengangkutan, Syarikat Pengangkutan Sentosa dan membeli ruah kedai pertama di Alor Setar ketika berusia 23 tahun.

Ketika berusia 24 tahun pula, beliau menubuhkan Syarikat Shah dan memohon lesen perdagangan beras daripada Lembaga Padi Negara.

Jawatan: Pengasas Kumpulan Kuok, pengasas dan pengerusi rangkaian hotel Shangri-La Hotels and Resorts, syarikat beras

Manusia terkaya di Malaysia, Tan Sri Robert Kuok, mula bekerja sebagai seorang kerani di jabatan perdagangan beras di Mitsubihi Shoji Kaisha, sebuah syarikat Jepun semasa pendudukan Jepun di Singapura di antara tahun 1942 hingga 1945 ketika berusia 19 hingga 22 tahun.

Beliau kemudiannya dinaikkan pangkat sebagai ketua jabatan. Selepas perang tamat, beliau membawa pengalamannya pulang ke Johor meneruskan perniagaan keluarga.

Ketika berusia 25 tahun, bapanya meninggal dunia dan beliau bersama 2 abangnya serta sepupunya menubuhkan Kuok Brothers Sdn Bhd, sebuah syarikat perdagangan komoditi pertanian pada tahun 1949.


Seedball: Penyelesaian Cara Mudah Menanam Semula Pokok Dengan Pantas

Hutan sememangnya kaya dengan pelbagai sumber semulajadi. Penebangan dan kemusnahan hutan mempunyai kesan buruk kepada alam sekitar seperti peningkatan suhu dan kemusnahan habitat semulajadi haiwan.

Akibat permintaan yang tinggi terhadap kayu misalnya, manusia semakin rakus membuat aktiviti pembalakan. Sumber kayu ini mendapat banyak permintaan terutamanya dalam industri pembuatan perabot, pembangunan dan banyak lagi. Malah di Malaysia sekalipun, ada pihak yang sanggup melakukan aktiviti pembalakan secara haram.

Bagi mengatasi sumber kayu-kayan ini semakin berkurang, maka perancangan untuk penanaman semula adalah penting. Malangnya, aktiviti penanaman semula ini juga tidak mudah, mahal dan mengambil masa yang lama. Dengan cara konvensional, tanah perlu dikorek, diletakkan benih dan dibaja untuk membolehkan pokok tumbuh dan hidup.

Cara ini mungkin praktikal sekiranya anda menanam tumbuh-tumbuhan dan pokok di ladang milik anda. Bagaimana pula sekiranya anda hendak menanam semula pokok-pokok di kawasan-kawasan terpencil dan jauh dari akses kenderaan? Seedball mungkin jawapannya.

Seedball bukanlah sesuatu yang baru malah dikatakan sudah wujud sejak zaman Mesir Purba lagi untuk melakukan penanaman semula ladang akibat daripada banjir dari Sungai Nil yang berlaku setiap tahun. Ianya kemudian dipopularkan kembali di Jepun oleh Masanobu Fukuoka.

Seperti namanya, Seedball (nendo dango dalam bahasa Jepun) bermaksud bebola yang mengandungi pelbagai rumusan khas seperti benih, baja dan nutrien yang mencukupi untuk membolehkan pokok bercambah dan tumbuh membesar secara semulajadi.

Kebiasaannya, lapisan luarnya diperbuat daripada tanah liat dan arang untuk mengelakkannya daripada dimakan oleh binatang dan serangga. Bagaimanakah caranya untuk menanam seedball ini? Mudah. Hanya campakkannya kemana-mana kawasan tanah lapang yang mahu ianya tumbuh.

Di negara-negara Afrika seperti Kenya, kayu-kayan merupakan sumber semulajadi untuk membina tempat tinggal dan juga sebagai bahan bakar. Menurut kajian yang dijalakan, pengurangan pokok in kawasan Kenya ini memberi kesan kepada binatang seperti zirafah yang amat bergantung padanya untuk makanan dan tempat berteduh.

Akibatnya, pada tahun 2016, pihak International Union for Conservation of Nature juga telah menyenaraikan zirafah kedalam senarai binatang yang diancam kepupusan di Kenya. Perkara ini semestinya membimbangkan dan memerlukan solusi yang pantas bagi menyelamatkan zirafah ini daripada terus berkurang.

Cuaca setempat yang panas dan lokasi yang terpencil juga menyukarkan proses penanaman semula dilakukan. Apabila hujan, air hujan akan melarutkan salutan lapisan luar seedball ini, seterusnya membolehkan pokok mula bercambah.

Menyedari akan kepentingan penanaman semula pokok, maka sebuah projek yang diberi nama Seedballs Kenya telah dilancarkan pada tahun 2016. Statistik daripada laman web rasmi Seedballs Kenya melaporkan semenjak projek ini dilancarkan, mereka sudah "menanam" kira-kira 2.5 juta seedball di seluruh Kenya sahaja.

Projek Seedballs Kenya mendapat sambutan baik daripada para penduduk di kampung-kampung di Kenya dan juga sekolah di sana. Kebanyakan penduduk menyambut baik program ini memandangkan ianya begitu mudah dilakukan, mereka hanya perlu mencampakkan seedball ini dimana-mana sahaja kawasan yang dirasakan sesuai.

Selain itu, program ini turut menggunakan teknik penghutanan semula melalui udara. Untuk tujuan ini, kapal terbang dan helicopter turut digunakan bersama-sama dengan teknologi GPS untuk mengesan kawasan-kawasan penting yang sangat memerlukan penghutanan semula.

Antara inisiatif yang dilakukan adalah membekalkan seedball ini kepada syarikat-syarikat pengangkutan helikopter yang membawa pelancong ke serata kawasan di Kenya. Ini secara tidak langsung menjimatkan kos, selain turut mengajak pelancong untuk turut sama menyertai kempen penghutanan semula ini.

Cara penghutanan semula ini dikatakan cara paling efektif dan menyeluruh. Dalam tempoh 20 minit sahaja, 20,000 seedball berjaya berjaya ditanam. Syarikat yang menghasilkan seedball ini berkata, buat masa ini mereka sudah mula mengeksport seedball ini ke Congo dan mereka berharap dapat mengeksportnya ke seluruh dunia pada masa akan datang.


5 Perang Paling Singkat Dalam Sejarah

Jika berlaku peperangan, adalah mustahil untuk kita mengagak berapa lama tempoh yang akan diambil untuk perang tersebut tamat. Terdapat perang yang berlarutan selama berdekad-dekad seperti Perang Dingin antara Amerika Syarikat dan Rusia.

Ini adalah peperangan adalah satu konflik yang rumit dan gencatan senjata sangat sukar diperolehi apatah lagi jika kedua-dua pihak berkeras untuk terus berperang.

Namun, terdapat perang yang berlaku dalam tempoh yang sangat singkat, sehinggakan agak janggal untuk menggelarkanny menggunakan istilah "perang". iluminasi.com ingin

Pada September 1885, Wilayah Uthmaniyyah Timur Rumelia dan Bulgarian mengumumkan penyatuan kedua-dua wilayah tersebut. Penggabungan ini diberikan tentangan yang kuat dari kedua-dua Empayar Austro-Bulgaria dan pemerintah Serbia.

Greece melakukan protes tetapi menolak gabungan perang dengan Serbia dan mendorong pemerintah Serbia untuk mengisytiharkaan perang terhadap Bulgaria pada 14 November 1885.

Langkah ini bermovativasikan oleh janji-janji Austro-Bulgaria mengenai konsesi tanah di Bulgaria. Tentera Bulgaria menjaga kawasan daripada pencerobohan Uthmaniyyah namun tergugat apabila diserang.

Selepas pertempuran awal dan berjaya mempertahankan Slivnitsa dan Vidin, tentera Bulgaria pula menyerang.

Ia mengakibatkan kerajaan Austro-Bulgaria mengugut untuk membuat pakatan dengan Serbia yang akhirnya membawa kepada pemberhentian permusuhan.

Namun, penyatuan Bulgaria telah diiktiraf selepas insiden ini.berkongsi 5 peperangan yang paling singkat pernah berlaku dalam sejarah manusia.

Latar belakang kepada konflik penting antara musuh sejarah iaitu India dan Pakistan adalah Perang Pembebasan di Bangladesh yang membawa kepada Kemerdekaan Bangladesh.

Pertempuran meletus di sempadan Barat di India selepas pilihan raya umum telah memberikan liga Pakistani Awami Timur majoriti di dewan undangan negeri, yang mencancam kemerdekaan Bangladesh.

Kekalasah tentera Pakistan di antara 3 dan 16 Disember 1971 telah membuka jalan menuju kemerdekaan Bangladesh.

Juga dikenali sebagai Perang Arab-Israel yang ke-3 adalah hasil ketegangan di Timur Tengah yang meletus pada Jun 1967.

Ketegangan sememangnya sudah tinggi di rantau ini untuk beberapa ketika dan diperkuat dengan laporan palsu mengenai rancangan serangan Israel terhadap Syria.

Juga terdapat tambahan serangan Guerilla oleh militan Palestin daripada Syria, Jordan dan Lubnan yang meningkatkan lagi tekanan.

Insiden yang mencetuskan perang ini adalah pengharaman terhadap kapal Israel untuk melalui Teluk Aqaba oleh Mesir sebagai langkah menunjukkan sokongan terhadap Syria dalam perjuangan menentang Israel.

Ia diikuti oleh persekutuan di antara Jordan, Mesir dan Iraq dalam pakatan pertahanan bersama dan mendorong Israel untuk melancarkan serangan awal pada 5 Jun yang menghancurkan angkatan udara Mesir dan Syria hanya dalam masa 3 hari.

Serangan balas oleh Jordan terhadap Jerusalem mendorong tentera Israel untuk menyerang kembali mengakibatkan penaklukan jalur Gaza, Jerusalem Timur, Tebing Timur dan Semenanjung Sinai.

Keputusan: Gencatan senjata akibat campur tangan Pertubuhan Negara Amerika (OAS)

Namanya sahaja sudah menjelaskan bahawa perang pendek antara El Salvador dengan Honduras ini berlaku disebabkan oleh perlawanan bola sepak.

Namun, punca konflik ini jauh lebih mendalam dan kebanyakannya disebabkan oleh perundangan pembaharuan tanah yang kontroversi oleh kerajaan Honduras.

Undang-undang yang direka dengan kerjasama perbandanan utama membawa kepada penghapusan ribuan pendatang asing El Salvador dari ladang pertanian mereka.

Penduduk El Salvador melihatkan atindakan ini sebagai perbuatan pembunuhan beramai-ramai lalu mengisytiharkan perang pada hari yang sama dengan hari ke-3 dan terakhir dalam satu siri perlawanan kelayakan Piala Dunia antara kedua-dua negara ini.

Serangan awal yang mengejut oleh orang El Salvador berlaku pada 14 Julai membuatkan rakyat Honduras bertindak membalas.

Namun, tekanan daripada Pertubuhan Negara Amerika (OAS) dan bantuan ketenteraan daripada Nicaragua untuk Honduras memaksa orang El Salvador untuk melakuan gencatan senjata pada 19 julai, menamatkan perang dalam masa 100 jam.

Dianggap sebagai konflik paling singkat di dunia, perang Anglo-Zanzibar meletus pada 27 Ogos 1986. Perang ini bermula dengan kematian Sultan Zanzibar iaitu Hamad bin Thuwaini, yang mempunyai sentimen pro-British terhadap 25 Ogos.

Anak saudara Hamad iaitu Khalid bin Bargash mengambil alih kuasa beliau dan berjaya mengumpulkan sekumpulan tentera kecil sekitar 3,000 orang di istana.

Walaubagaimanapun, tentera British tidak meluluskannya dan mengeluarkan kata muktamad kepada Khalid yang telah menjadikan askarnya sebaagai benteng.

Keputusan British adalah supaya Khalid menyerah diri dalam masa sejam, ataupun di serang. Dalam masa 45 minit, Khalid telah menyerah kalah, memberikan peluang kepada British untuk mengangkat Hamud bin Muhammed sebagai Sultan Zanzibar yang baharu.


Projek Iceworm: Bandar Rahsia Di Bawah Lapisan Ais Tempat Ujikaji Nuklear

Pada tahun 1959, Amerika Syarikat telah mengumumkan sebuah projek sulit yang diberi kod nama "Projek Iceworm". Apa itu Projek Iceworm? Ianya adalah sebuah rancangan untuk membina pusat pelancaran senjata nuklear yang terletak di bawah lapisan ais Greenland.

Walaupun kelihatan seperti tidak masuk akal, projek ini sememangnya benar-benar pernah wujud. Melalui projek ini, sebuah pangkalan bawah tanah yang diberi nama "Camp Century" akan dibina. Ianya seakan-akan sebuah bandar bawah tanah yang akan mempunyai pelbagai kemudahan untuk askar yang akan ditugaskan untuk menjaga kawasan tersebut kelak.

Bagi mengaburi mata orang ramai, projek pembinaan tersebut diwar-warkan sebagai sebuah pusat kajian sahaja. Hal ini bagi mengelakkan syak wasangka musuh dan masyarakat antarabangsa. Lagipun, dataran Greenland semamangnya menjadi tumpuan sebagai kawasan kajian oleh pelbagai organisasi dan negara.

Semasa zaman Perang Dingin satu ketika dahulu, kerajaan Amerika Syarikat merancang untuk membina sebuah pangkalan sulit bagi memudahkan mereka melancarkan peluru berpandu ke kawasan pihak USSR. Kawasan pangkalan tersebut mestilah dalam lingkungan jarak yang boleh dicapai oleh peluru berpandu yang hendak dilancarkan.

Pangkalan ini dibina dengan mengorek dataran salji greenland membentuk parit-parit dan lorong-lorong. Kemudian, lapisan besi akan digunakan sebagai dinding untuk mengelakkan pangkalan bawah tanah tersebut daripada roboh. Bagi mengelakkannya dikesan, kawasan tersebut akan ditimbus kembali dengan ais dan salji.

Daripada kawasan udara, tiada siapa mengesyaki terdapat sebuah pangkalan bawah tanah di kawasan tersebut. Setelah siap, pangkalan tersebut mempunyai 21 buah lorong dengan panjang keseluruhan 3000 meter.

Setelah siap, ianya bukanlah pangkalan senjata nuklear semata-mata. Kawasan ini turut mempunyai pelbagai kemudahan untuk askar yang ditempatkan disitu seperti gereja, hospital, pawagam, pusat hiburan dan kedai. Sementara itu, tenaga nuklear digunakan untuk membekalkan tenaga elektrik di pangkalan itu.

Selain itu, pangkalan itu turut menempatkan pusat kajian bukan sahaja untuk kajian ketenteraan tetapi untuk pelbagai kajian lain seperti kajian perubahan iklim bumi. Daripada kajian-kajian yang dilakukan inilah kerajaan Amerika Syarikat akhirnya terpaksa membuat keputusan yang mengejutkan, yakni membatalkan Projek Iceworm.

Pembinaan pangkalan senjata nuklear ini belum siap sepenuhnya. Malangnya, kerajaan mengambil keputusan untuk membatalkan projek ini disebabkan keadaan geografi yang tidak mengizinkan. Keadaan ais yang sentiasa bergerak menjadikan kawasan tersebut tidak stabil untuk pembinaan yang seterusnya dan mempunyai risiko untuk runtuh pada masa hadapan.

Pada tahun 1967, kerajaan secara rasminya mengumumkan pembatalan projek ini. Susulan dengan keputusan yang diambil itu, kerajaan telah membawa keluar segala senjata dan reaktor nuklear yang terdapat di pangkalan tersebut. Walaubagaimanapun, dipercayai masih terdapat banyak lagi bahan-bahan kimia seperti minyak diesel, air sisa dan cecair penyejuk radioaktif yang masih tertanam di kawasan pangkalan tersebut.

Kerajaan Amerika Syarikat beranggapan bahawa bahan-bahan kimia tersebut mungkin akan terpelihara disitu buat selama-lamanya memandangkan suhu disitu yang terlampau sejuk. Walau bagaimanapun, ramai pakar menjangkakan mungkin dalam beberapa abad akan datang segalanya akan terdedah memandangkan bumi mengalami perubahan suhu yang menyebabkan ais semakin mencair.

Apabila tibanya masa tersebut, maka terbongkarlah rahsia Amerika Syarikat selama ini yang cuba disorokkan. Paling penting, merekalah yang perlu bertanggungjawab membersihkan kembali kawasan tersebut daripada bahan-bahan kimia yang telah ditinggalkan begitu sahaja.


Ini Koleksi Kereta Yang Pernah Dimiliki Tun Dr. Mahathir

Galeria Sri Perdana terletak di Kuala Lumpur adalah sebuah muzium yang mana satu ketika dahulu adalah kediaman Tun Dr. Mahathir bersama keluarganya ketika menjadi perdana menteri malaysia yang ke-4.

Ia merupakan salah satu lokasi pelancongan yang popular bagi orang luar dan juga rakyat Malaysia. Setelah bersara pada tahun 2003, Tun telah berpindah ke kediamannya di Putrajaya, dan menjadikan rumah yang disediakan oleh kerajaan ini sebagai muzium.

Jika dinilai berdasarkan taraf negarawannya, pemilikan kereta oleh Tun adalah agak sederhana tetapi menarik. Kami kongsikan artikel oleh Carlist.

Berdasarkan daripada temuramah-temuramah yang lalu, kereta pertama Tun Dr. Mahathir adalah Fiat 500. Kereta terpakai ini dibeli oleh Tun hasil daripada wang yang diperolehnya melalu penulisan ketika masih bergelar sebagai seorang pelajar perubatan di Singapura.

Kereta ini mempunyai enjin di bahagian belakang dan kanvas lembut di atas bahagian bumbung. Namun menurut Tun, kereta Fiat ini berada dalam keadaan yang kurang baik ketika itu dan beliau terpaksa memegang penutup kanvas di atas setiap kali memandu dari Singapura ke kampung halamannya di Alor Setar.

Kemudian, Tun membeli sebuah kereta convertible yang dikeluarkan oleh pengeluar kereta British iaitu Standard Motor Company.

Walaubagaimanapun, Tun tidak memberitahu jenis model kereta ini, namun menurut sumber, Standard Motor Company tidak mengeluarkan apa-apa kereta convertible dan satu-satunya kereta convertible adalah model pelancaran semula yang dikeluarkan oleh Triumph, setelah mereka mengambilalih syarikat ini.

Siapa sangka seorang doktor muda yang kemudiannya mencabar kuasa barat dan menaikkan status negaranya, pada satu ketika dahulu bersiar-siar sekitar Alor Setar menaiki kereta yang begitu sporty?

Dan pada 1 September 1985, Tun Mahathir telah membeli sebuah kereta Proton Saga berwarna biru metalik dengan nombor pendaftaran Proton 1001.

Kereta yang diberikan kepada isterinya Tun Siti Hasmah tersebut dibeli menggunakan wang Tun sendiri, dan dengan ini Tun Mahathir menjadi pembeli pertama kereta nasional pertama di Malaysia.

Terdapat koleksi kecil kereta Tun Mahathir yang diparkir di halaman belakang Galeria Sri Perdana. Sesetengah daripadanya adalah milik beliau sendiri dan yang lainnya diberikan sebagai hadiah oleh syarikat pengeluar kereta.

Kereta Proton Perdana V6 Executive generasi pertama ini mempunyai nombor pendaftaran Proton 2020 ini digunakan Tun Mahathir sebagai kereta rasmi ketika menjadi perdana menteri Malaysia yang ke-4.

Ia dihadiahkan kepada beliau oleh EON, salah satu pengedar kereta Proton pada tahun 1980 dan 90an sebelum ia bergabung dengan Proton Edar.

Kereta Perdana V6 ini hanya dijual kepada pejabat-pejabat kerajaan dan dipanjangkan oleh anak syarikat EON, Kejuruteraan Penukaran Automotif.

Tun kemudiannya memindahkan nombor pendaftaran Proton 2020 kepada kereta rasmi semaasanya, Proton Perdana Limousine generasi kedua yang dihasilkan berdasarkan Honda Accord generasi ke-9.

Seterusnya adalah Mercedes-Benz S600 SEL generasi W140 yang bernombor plat WG1. Kereta ini diberikan kepada beliau oleh Cycle and Carriage, pengedar terdahulu kenderaan Mercedes-Benz di Malaysia, sebelum diambil alih oleh Mercedes-Benz Malaysia.

Dan pada ketika ini, kereta ini adalah salah satu paling canggih dan berprestij yang boleh dimiliki, dengan enjin V12 6.0 liter yang merupakan keajaiban teknologi zamannya. Semasa awal tahun 1990an di mana Rolls-Royce masih bergelut dan tak stabil, kereta ini adalah kereta mewah pilihan.

W140 yang terlalu canggih kejuruteraannya mencetuskan langkah-langkah kawalan kos tegar untuk ditentukan oleh akauntan Daimler, sebagai sebahagian daripada penggabungan DaimlerChrysler. Sejak itu, tiada kereta kelas-S yang lain dibangunkan dengan pendekatan yang serupa.

Namun, Tun tidak kelihatan terlalu menggunakan kereta ini kerena odometer kereta ini hanya pada 11,487 kilometer, dan berada dalam keadaan yang agak menyedihkan di Galeria sehinggakan logo Mercedes-Benz di bahagian belakang telah rosak dan getah wiper telah reput.

Seperti yang anda tahu, Mitsubishi Motors merupakan rakan kongsi teknikal Proton. Dua model Mitsubishi iaitu Mitsubushi FTO bernombor plat WEC 3335 dan Pajero Mini dengan nombor plat WDU 3367, dihadiahkan kepada Tun Mahathir.

Mitsubishi FTO adalah sangat trendy pada ketika itu yang dipopularkan dalam filem Jackie Chan namun unit ini memiliki transmisi automatik kurang menerujakan.

Pajero mini pula sebuah SUV yang bersaiz yang padat dan kebanyakannya dijual di Jepun. Dimensi yang unik dan enjin 660cc yang kecil ini disengajakan kerana perlu mematuhi peraturan kereta "minicar" Jepun tanpa cukai.

Juga terdapat kereta yang dipasarkan di Jepun iaitu Daihatsu Move, kemungkinan besar hadiah daripada rakan kongsi teknikal Perodua, Daihatsu Motor.

Dalam koleksi itu juga terdapat dua kenderaan elektrik, satu adalah projek awal EV oleh Citroen yang berdasarkan Saxo. Dan satu lagi adalah projek oleh Tenaga Nasional yang dibina pada Subaru Domingo.

Kereta Citroen tersebut adalah model pemanduan kiri dan mempunyai butang "push" sebagai ganti gear konvensional, dan Subaru hanya mempunyai dua tempat duduk dengan seluruh ruang kabin dipenuhi oleh bateri. Odometernya menunjukkan kurang daripadaa 1,000 kilometer.

Kedua-dua kenderaan ini didaftarkan, WGH 4037 pada Citroen dan WEU 2640 untuk Subaru.

Apa yang diketahui adalah kereta elektrik pertama yang didaftarkan di Malaysia adalah Mitsubishi i-MiEV dengan nombor plat WVY 159 pada tahun 2013. Sebelum itu, JPJ tak boleh mendaftarkan kereta elektrik kerana sistemnya tidak dapat menampung kenderaan yang tidak mempunyai kapasiti enjin tertentu.

Kereta Nissan President dan Lexus LS 400 bernombor plat WAF 1 dan WBY 1 tidak mempunyai apa-apa teks penerangan disertakan tetapi ia mungkin kereta peribadi Tun Mahathir.

Odometer Nissan President berada pada lebih 30,000 kilometer menunjukkan ia digunakan agak kerap sebagai seorang perdana menteri yang aktif. Kereta ini merupakan sedan utama Nissan dan tidak pernah dijual di Malaysia.

Bersama-sama Toyota Crown, Nissan President adalah kereta yang digunakan oleh negarawan dan orang kenamaan Jepun. Nissan Presiden kini tidak lagi diteruskan.

Kereta berada dalam keadaan yang agak menyeihkan di mana bumbungnya sudah rosak teruk dan tayarnya mula terkoyak disebabkan terdedah kepada cahaya matahari. Lexus LS merupakan salah satu ikon industri automotif dan dalam masa 10 tahun, Lexus telah mengalahkan Mercedes-Benz dan BMW dalam pasaran Amerika Syarikat.

Tun Mahathir dikatakan sebagai peminat besar jenama Lexus dan Lexus LS miliknya diimport bagi kegunaan peribadinya pada tahun 1990an, jauh sebelum jenama Lexus secara rasmi diperkenalkan di Malaysia pada tahun 2007.

Tidak dapat dipastikan sama ada ia adalah kereta Lexus pertama yang diimport oleh UMW Toyota Motor, tetapi ia sudah tentu antara yang paling awal. Dan kebarangkalian besar Tun mempunyai lebih banyak kereta yang berada di kediamannya di Putrajaya.

Beliau juga dilihat memandu Audi A8L yang mana ditukar-tukar dengan Proton "Acoordana" Perdana. Pada satu masa, Tun Mahathir juga memiliki Volkswagen Phaeton dan Volkswagen Touareg yang diberikan oleh Volkswagen ketika Proton dalam proses memikirkan untuk mengadakan perkongsian dengan pembuat kereta Jerman itu.

Proton Saga biru metalik bernombor plat Proton 1001 yang sukar ditemui ini, dengan anggapan ia masih dengan Tun, sudah tentunya mempunyai nilai yang sangat tinggi. Juga sepatutnya terdapat sebuah kereta Proton Waja dengan nombor plat Waja 1.

Khabar angin juga memaklumkan bahawa Tun mempunyai Honda Insight generasi pertama yang diberikan oleh Honda kepada beliau yang kini sama ada berada di Putrajaya atau Cyberjaya.

Artikel ini adalah terjemahan dan olahan dari artikel Carlist.my. Kredit idea dan gambar-gambar kereta di dalam artikel ini, sepenuhnya kami berikan kepada Carlist.my


Great Depression : Kemelesetan Ekonomi Dunia Paling Buruk Dalam Sejarah

Great Depression dianggap sebagai kemelesetan ekonomi dunia paling teruk dalam sejarah perindustrian. Ia bermula pada tahun 1929 dan berlarutan selama 10 tahun sehingga tahun 1939.

Kemelesetan ini bermula selepas kejatuhan pasaran saham pada Oktober 1929 yang menyebabkan Wall Street mengalami panik teruk dan merugikan berjuta-juta pelabur serta memberikan kesan kepada seluruh dunia.

Tempoh dan tahap kemelesetan yang berlaku adalah berbeza-beza di setiap negara di dunia. Kemelesetan ini berlaku lebih lama dan teruk di Amerika Syarikat dan Eropah, dan agak ringak di Jepun dan kebanyakan negara di benua Amerika Selatan.

Tidak menghairankan kemelesetan ekonomi terburuk dunia ini berpunca daripada pelbagai sebab termasuklah permintaan pengguna yang menurun, situasi panik kewangan dan dasar kerajaan yang salah menyebabkan pengeluaran ekonomi jatuh di Amerika Syarikat.

Sepanjang tahun 1920-an, ekonomi Amerika Syarikat berkembang dengan pesat sekali dan jumlah kekayaan negara ini meningkat lebih daripada 2 kali ganda di antara tahun 1920 hingga 1929. Tempoh ini dikenali sebagai "Roaring Twenties".

Pada ketika itu, pasaran saham yang berpusat di Bursa Saham New York di Wall Street, New York City telah menjadi tempat tumpuan yang mana berlakunya spekulasi melulu.

Apa yang dikatakan sebagai spekulasi melulu adalah setiap individu daripada jutawan sehinggalah tukang masak dan tukang cuci, melaburkan simpanan mereka denga membeli saham.

Hasilnya, pasaran saham mengalami perkembangan yang tersangat pesat dan memuncak pada Ogos 1929. Ketika itu, pengeluaran sudah mula menurun dan pengangguran semakin meningkat membuatkan harga saham menjadi lebih tinggi daripada nilai sebenar.

Selain itu, gaji pekerja adalah sangat rendah, hutang pengguna semakin meningkat, sektor pertanian ekonomi bergelut disebabkan kemarau dan harga makanan yang jatuh dan bank-bank pula mempunyai lebihan hutang yang besar yang tak mampu dibubarkan.

Ekonomi Amerika Syarikat memasuki tahap kemelesetan ringan pada musim panas 1929, memandangkan perbelanjaan pengguna yang perlahan dan barang-barang yang tidak terjual mula menggunung. Ini menyebabkan pengeluaran kilang menjadi sangat perlahan.

Walaubagaimanapun, harga saham terus meningkat dan menjelang musim luruh tahun yang sama, harga saham telah mencapai tahap yang tidak dapat dijelaskan oleh pendapatan masa depan dijangkakan.

Pada 24 Oktober 1929, pelabur-pelabur yang cemas mula menjual saham-saham bernilai melebihi nilai sebenar secara besar-besaran, tiba-tiba kejatuhan pasaran saham yang dikhuatiri oleh mereka, benar-benar berlaku.

Rekod saham yang diperdagangkan pada hari itu sahaja adalah sebanyak 12.9 juta, yang dikenali sebagai "Black Thursday". 5 hari kemudian, berlaku pula "Black Tuesda", kira-kira 16 juta saham didagangkan selepas satu lagi gelombang panik melanda Wall Street.

Jutaan saham akhirnya menjadi tidak bernilai dan pelabur-pelabur yang membeli saham dengan wang yang dipinjam (on margin) mengalami kerugian yang tidak dapat dibayangkan.

Pematuhan global terhadap standard emas yang menghubungkan negara-negara di seluruh dunia dalam tukaran mata wang tetap telah memainkan peranan utama dalam membantu menyebarkan kesengsaraan ekonomi dari Amerika Syarikat ke seluruh dunia terutamanya Eropah.

Disebabkan keyakinan pengguna telah hilang selepas berlakunya kemerosotan pasaran saham, ia menyebabkan perindustrian dan pelaburan merudum dengan teruk yang melihatkan kilang-kilang dan perniagaan lain memperlahankan pengeluaran.

Tersangat ramai yang kehilangan pekerjaan mereka, dan bagi mereka yang masih bertuah dikekalkan bekerja, gaji mereka dikurangkan.

Ramai rakyat Amerika terpaksa untuk membeli secara berhutang dan jumlah penyitaan dan kehilangan harta benda meningkat dengan pantas.

Menjelang tahun 1933 di mana kemelesetan ini berada di tahap paling dahsyat, hampir 15 juta populasi di Amerika Syarikat tidak mempunyai pekerjaan dan kira-kira separuh daripada bank di negara, iaitu 650 bank, ini gulung tikar.

Pemulihan kemelesetan ini didorong terutamanya oleh pengabaian standard emas dan berikutan perkembangan kewangan. Kesan Great Depression kepada ekonomi dunia adalah sangat besar termasuklah penderitaan manusia yang melampau dan perubahan dasar ekonomi yang sangat mendalam.

Memandangkan Amerika Syarikat adalah pasaran eksport Malaya yang terpenting, Great Depression memberikan kesan dramatik kepada pertumbuhan ekonomi Malaya. Penjualan kereta di Amerika Syarikat merosot daripada 4.5 juta pada tahun 1929 kepada 1.1 juta pada tahun 1932.

Ini secara langsung membuatkan permintaan AS terhadap getah dari Malaya medurum. Selain itu, skala penderitaan manusia di Malaya ketika ini adalah sangat besar terutamanya di negeri-negeri pantai barat.

Pekerja-pekerja diberhentikan dan ramai, kebanyakannya buruh ladang India dihantar pulang ke negara asal. Pengurangan gaji menyebabkan taraf hidup semakin merosot. Kadar penyakit dalam populasi dan kematian yang tinggi juga adalah salah satu kesan kemelesetan ekonomi ini.

Dalam setiap 4 tahun selepas Kejatuhan Wall Street (1930-1933), KDNK Malaya sebenar per kapita jatuh dan menaik sedikit pada tahun 1934, kemudian jatuh kembali pada tahun 1935.

Kemelesetan di Malaya adalah lebih mendalam dan berlarutan berbanding di Amerika Syarikat. Pengalaman Malaya pada tahun 1930-an merupakan ilustrasi yang sangat baik daripada pepatah yang sangat popular, iaitu "Apabila Amerika Syarikat bersin, seluruh dunia akan selsema".


Inilah Tugas Sebenar Yang di-Pertuan Agong (YDPA)

Agong, atau Yang di-Pertuan Agong (YDPA) adalah merupakan ketua negara Malaysia. Memandangkan Malaysia mengamalkan sistem raja berpelembagaan, peranan YDPA adalah sangat luas, namun tertakluk kepada perlembagaan. Tidak ramai yang mengetahui tentang peranan sebenar YDPA, dan artikel ini bertujuan untuk memberikan pencerahan kepada umum secara ringkas tentang tugas sebenar seorang Agong.

Pada Ogos 1957, selepas menolak cadangan gelaran Yang di-Pertuan Besar berbanding YDPA, Persidangan Majlis Raja-Raja akhirnya melantik pemegang takhta yang pertama. Mengikut senioriti, Sultan Johor iaitu Sultan Ibrahim yang memerintah negeri itu sejak 1895 diberikan keutamaan untuk peranan tersebut, namun baginda terpaksa menolak kerana kekangan umur yang sudah tua.

Sultan Abu Bakar dari Pahang yang memerintah negeri itu sejak tahun 1932 adalah individu yang berhak (dari segi senioriti) untuk takhta tersebut, namun telah ditolak oleh sultan-sultan dari negeri lain melalui undian. Memerintah Negeri Sembilan sejak 1933, Tuanku Abdul Rahman ibni Almarhum Tuanku Muhammad akhirnya dilantik menjadi YDPA yang pertama selepas 8 daripada 9 undian sultan-sultan negeri menyebelahi baginda.

Sejak kitaran pertama 9 YDPA (1957-1994), turutan bagi takhta YDPA antara sultan negeri masing-masing dikekalkan seperti berikut:

Peranan YDPA adalah berdasarkan konsep raja berpelembagaan. Perkara 181 (1) di dalam Perlembagaan Persekutuan memberi jaminan bahawa kedaulatan dan kuasa raja-raja akan terus berkekalan. Perlembagaan ini memberi definisi tentang peruntukkan bidang kuasa YDPA. Antaranya termasuklah memelihara kedudukan istimewa orang Melayu dan bumiputera negeri-negeri Sabah dan Sarawak serta menjaga kepentingan sah kaum-kaum lain.

Selain itu, baginda juga memainkan peranan sebagai ketua agama Islam bagi negeri baginda sendiri, serta beberapa negeri lain yang tidak beraja seperti Melaka, Pulau Pinang, Sabah, Sarawak dan Wilayah-Wilayah persekutuan. Selain itu, YDPA juga berperanan sebagai Pemerintah Tertinggi Angkatan Tentera Negara. Baginda juga mempunyai kuasa untuk mengurniakan pengampunan dan menangguhkan hukuman bagi kesalahan yang dibicarakan oleh Mahkamah Tentera dan semua kesalahan yang dilakukan di Wilayah Persekutuan Kuala Lumpur dan Labuan.

Secara terperincinya, bidang kuasa YDPA terbahagi kepada 3, iaitu eksekutif, perundangan dan kehakiman.

Fasal 39 Perlembagaan memberi kuasa eksekutif kepada YDPA. Walaupun terdapat beberapa pengecualian dalam Perlembagaan mengenai kuasa dan kedudukan Yang di-Pertuan Agong, secara lazim baginda menerima nasihat dari Kabinet atau lebih khusus, Perdana Menteri.

Walaupun bertindak atas nasihat Kabinet atau Menteri atau selepas berunding atau atas cadangan seseorang atau sesuatu pertubuhan (selain Kabinet), YDPA boleh bertindak mengikut budi bicara dalam 3 fungsi Perlembagaan iaitu:

Kuasa perundangan Persekutuan adalah terletak kepada Parlimen yang mengandungi YDPA dan 2 majlis, iaitu Dewan Negara dan Dewan Rakyat. YDPA sebagai sebahagian komponen Parlimen mempunyai kuasa berikut:

YDPA juga mempunyai kuasa melantik 2 orang senator untuk Wilayah Persekutuan Kuala Lumpur dan seorang untuk Wilayah Persekutuan Labuan dan Putrajaya serta mempunyai kuasa melantik 40 orang senator lain.

YDPA mempunyai fungsi penting dalam bidang kehakiman. Antara tanggungjawab baginda adalah:

1. Melantik Ketua Hakim Negara Mahkamah Persekutuan, Presiden Mahkamah Rayuan, Hakim Besar Mahkamah Tinggi di Malaya, Hakim Besar Mahkamah Tinggi di Sabah dan Sarawak, Hakim Mahkamah Agung, Hakim Mahkamah Rayuan dan Mahkamah Tinggi atas nasihat Perdana Menteri setelah dirundingkan dengan Majlis Raja-Raja.

2. Melantik mana-mana orang yang layak dilantik sebagai Hakim Mahkamah Tinggi untuk menjadi Pesuruhjaya Kehakiman (yang mempunyai kuasa sebagai Hakim Mahkamah Tinggi) atas nasihat Perdana Menteri selepas berunding dengan Ketua Hakim Negara Mahkamah Persekutuan (satu langkah sementara sebelum pelantikan tetap sebagai Hakim Mahkamah Tinggi).

3. Memanjangkan perkhidmatan seorang hakim yang berumur lebih 65 tahun. Bagaimanapun lanjutan perkhidmatan itu tidak melebihi enam bulan setelah mencapai umur 65 tahun.

4. Perlembagaan Persekutuan menyatakan bahawa Perdana Menteri atau Ketua Hakim Negara selepas berunding dengan Perdana Menteri, mengemukakan presentasi kepada YDPA untuk menyingkirkan seorang hakim Mahkamah Persekutuan atas alasan tertentu.

Selepas menerima representasi itu, YDPA akan melantik satu tribunal untuk memberi cadangan dan mungkin atas cadangan tribunal itu menyingkirkan hakim dari jawatannya. YDPA boleh menggunakan budi bicara baginda untuk menerima atau menolak cadangan tribunal untuk menyingkirkan atau mengekalkan hakim.

5. YDPA mengikut Perkara 150 Perlembagaan Persekutuan boleh mengeluarkan Perisytiharan darurat apabila berpuas hati bahawa suatu darurat besar sedang berlaku seperti keselamatan, kehidupan, ekonomi atau ketenteraan awam dalam Persekutuan atau negeri dalam keadaan terancam.

6. Perkara 3 Perlembagaan Persekutuan menetapkan bahawa Perlembagaan Negeri Melaka, Pulau Pinang, Sabah dan Sarawak membuat peruntukan yang menetapkan YDPA sebagai Ketua Agama Islam negeri berkenaan.

Sebenarnya tugas seorang YDPA tidak tertakluk kepada yang dinyatakan di atas sahaja, terdapat banyak lagi peranan lain yang dimainkan oleh baginda. Untuk memahami dengan lebih lanjut tentang peranan YDPA dan sultan-sultan di Malaysia, rujuk laman sesawang ini, istananegara.gov.my dan majlisraja-raja.gov.my.


Shakran Shamsudin : Antara hero pertanian calon terbaik Majlis Penasihat Pertanian Negara

Zaman kini berubah. Dengan adanya segala maklumat di hujung jari, semua orang berlumba-lumba untuk menjadi "pakar" dalam pelbagai bidang. Pelajar kolej yang tiada sebarang kelayakan tiba-tiba boleh menjalankan perniagaan memasang pendakap gigi. Suri rumah pula mampu berniaga serum dan suntikan vitamin serta bermacam-macam ubat untuk kelihatan cantik sambil menjaga anak di rumah. Begitu juga dengan lambakan ustaz/ustazah 'mi segera' yang gemar berkongsi hadis-hadis palsu di media sosial.

Isu seperti ini membimbangkan ramai pihak dan banyak menimbulkan keraguan. Adakah populariti dan pendapatan lumayan membuatkan kita semakin mengetepikan kepentingan ilmu dan kredibiliti seseorang?

Terbaru, ramai orang mempertikaikan kelayakan seorang marketing coach terkenal sebagai ahli Majlis Penasihat Pertanian (MPPN). Saudara Habibol Lotfie melalui satu postnya di Facebook telah memberikan cadangan untuk melantik mereka yang telah terbukti lebih berkelayakan dan mempunyai rekod pencapaian memberangsangkan dalam bidang tersebut. Kami ulang siar artikel tersebut untuk perkongsian bersama:

Aku bukanlah orang yang sesuai untuk menerangkan tentang pertanian ini. Tapi kalau nak diberi nama yang sepatutnya menjadi penasihat pertanian ini adalah Shakran Shamsudin. Pertanian dah menjadi darah dagingnya sejak awal lagi.

Kehidupan dia memang dah bersama para usahawan tani sejak dari mula lagi. Dari aspek pertanian sampailah aspek penternakan. Pemasaran, kelemahan serta cara untuk membaik pulih semuanya sedang cuba untuk dibaik pulih demi usahawan tani.

Kita bukanlah menidakkan orang lain, tapi hanya orang yang berada dalam pertanian yang faham akan petani. Lantiklah seseorang yang ada track record. Bukan sekadar air liur sahaja. Pertanian ini skopnya besar.

Bidang pertanian tak sama dengan bidang perniagaan komersial yang lain. Pemasaran bukanlah masalah utama bagi para petani negara. Akan tetapi, lambakan produk yang masuk daripada luar negara itulah masalah utama yang menyebabkan para petani kurang senang dan ini menyebabkan harga jualan ladang merudum jatuh hingga merugikan petani dan ada juga petani yang terpaksa menutup ladang-ladang mereka akibat menanggung kerugian yang maksimal.

1. Pemasaran petani kecil yang konsisten dan harga stabil. Dari farm ke hyper market, pasar borong dan kilang.

2. Pembiayaan mikro secara penanda aras oleh pemain dalam industri.

4. Sekat import hasil tani dari luar kerana ia menyebabkan harga pertanian keluaran tempatan menjadi tidak stabil. Inilah yang sering menjadi punca utama mengapa petani terpaksa menutup kebun .

5. Sentiasa melawat pasar borong untuk mengkaji harga serta peluang dan cabaran yang dihadapi oleh usahawan tani bagi memasarkan hasil ke sana.

1. Satellite farm iaitu "kebun masa depan" bersaiz 4-6 ekar yang terletak di pinggir bandar dengan produktiviti tinggi, mempunyai hasil berterusan dan menggunakan teknologi agar tidak ketinggalan berbanding industri pertanian negara luar. Selain itu, kos membangunkannya adalah rendah.

2. Cili fertigasi. Projek ini adalah yang terulung dalam negara di mana Pertubuhan Peladang Kawasan (PPK) Kuala Langat telah menjadi hab untuk proses pengumpulan cili dari seluruh Semenanjung Malaysia dan tidak memerlukan sebarang urusan dengan orang tengah. Pemasaran 360 darjah dibuat selain menjalankan sistem pooling price dan menetapkan harga lantai bagi hasil tani.

3. Lembu fidlot. Dalam projek ini, 16 orang penternak telah berada di bawah satu bumbung dalam skim pemasaran di bawah PPK Kuala Langat bagi menghasilkan keluaran lembu sebanyak 2,000 ekor bagi tahun ini.

4. Kenapa pekerja asing amat diperlukan dalam bidang pertanian berikutan program rehiring yang akan ditamatkan pada 30 Jun 2018.

Terdapat lapan hasil yang dikumpulkan dan dijual di PPK Kuala Langat. Cili, timun, lengkuas, kunyit, kelapa, halia muda dan pemasaran lembu korban. Inilah antara perkara yang paling penting dan mampu dilaksanakan di negara ini dan yang paling banyak diceburi oleh peladang muda. Dengan adanya sistem pemasaran yang agak menyeluruh, usahawan tani kini mampu memasarkan hasil mereka tanpa melalui orang tengah.

Sepatutnya orang seperti Saudara Shakranlah yang patut diangkat menjadi penasihat pertanian. Orang yang sudah bekerja 200% dalam bidang pertanian. Beliau tahu apa yang diperlukan, apa yang harus ada, apa yang perlu dibaiki bagi usahawan tani dalam memasarkan hasil mereka.


18 pemain muda yang bakal bersinar pada Piala Dunia 2018

Piala Dunia 2018 yang akan berlangsung di Rusia kali ini akan menyaksikan bakat-bakat besar dunia bolasepak antarabangsa. Setiap kali kejohanan juga akan menyaksikan bintang muda memperlihatkan bakat mereka dan menempa nama.

Banyak kelab-kelab besar dunia yang menanti peluang ini untuk memilih pemain yang akan mereka beli pada musim perpindahan pemain akan datang. Di sini kami ingin kongsikan bersama anda beberapa pemain muda di bawah usia 22 tahun yang akan menjadi perhatian sepanjang kejohanan berlangsung.

Pemain sayap berusia 21 tahun ini mempunyai gaya larian langkah kecil seperti Christiano Ronaldo. Dipinjamkan dari PSG kepada Valencia, pemain muda ini mula mencipta nama di kalangan peminat tempatan dengan penampilan sebanyak 33 perlawanan dan menjaringkan 5 gol.

Kini Guedes yang berharga sekitar £36 juta (RM191 juta) akan menjadi perhatian semasa Piala Dunia 2018. Terdapat beberapa kelab yang berminat untuk mendapatkan khidmat pemain muda ini pada perpindahan musim panas yang akan datang.

Pemain posisi sayap kanan berusia 20 tahun ini diberi kepercayaan apabila tersenarai sebagai wakil negara Iceland pada Piala Dunia 2018 di Russia. Gudmundsson memulakan kariernya bersama PSV pada tahun 2015.

Gudmundsson sebenarnya lahir di dalam keluarga bolasepak profesional. Dia merupakan anak kepada bekas penyerang Iceland iaitu Guomundur Benediktsson. Ibunya pula anak kepada Ingi Björn Albertsson, juga bekas penyerang negara Iceland, manakala bapa kepada Ingi pula iaitu Albert Guðmundsson merupakan bekas penyerang AC Milan dan Arsenal.

Salah seorang pemain muda yang disenaraikan di dalam “Pasukan Emas” Belgium, Tielemans yang berumur 21 tahun itu mula bersinar bersama Anderlecht sebelum berpindah ke Monaco tahun lepas.

Dia adalah seorang pemain tengah yang mempunyai kreativiti tinggi dengan pelbagai hantaran yang unik. Piala Dunia 2018 bakal menjadi pentas untuknya bersinar dengan lebih lagi.

Ketibaannya di Leicester City bukanlah mudah apabila perlu mengisi tempat kosong yang ditinggalkan oleh N’Golo Kante, namun Ndidi berjaya menyesuaikan diri setelah 18 bulan berada di sana.

Ndidi yang juga merupakan pemain utama pasukan Nigeria walaupun hanya berusia 21 tahun. Dia bukan sahaja berbakat sebagai pemain tengah malah juga terkenal dengan pelbagai gaya menyerangnya yang berbahaya bagi pertahanan lawan.

Pada usia 13 tahun, Seung-Woo yang diberi gelaran “Messi Asia” telah menarik perhatian pencari bakat dan telah menandatangani kontrak bersama pasukan muda Barcelona pada tahun 2011. Dia kemudiannya menyertai Hellas Verona pada tahun 2017.

Pasukan Korea Selatan telah kehilangan 2 pemain utama akibat kecederaan dan ini membuka lebih peluang kepada “Messi Asia” ini untuk membuktikan bakatnya di dalam kejohanan Piala Dunia 2018 Russia.

Pemain pertahanan kanan Real Madrid yang berusia 19 tahun dan berketurunan Morocco ini lahir di Madrid. Dia pernah mewakili negara Morocco untuk pasukan bawah 17, 20 dan juga 23 tahun sebelum menyertai pasukan senior pada 2016 ketika hanya berumur 16 tahun.

Dia mula menyertai akademi muda Real Madrid ketika berusia 8 tahun dan mula mendapat tempat di dalam pasukan utama pada Disember 2017 apabila menggantikan Dani Carvajal dan dia berjaya menjaringkan gol pertamanya.

Pemain yang baru sahaja beberapa hari menyambut hari lahir ke-22 ini menggalas tanggungjawab yang besar apabila Russia menjadi tuan rumah kejohanan Piala Dunia 2018 yang akan datang.

Golovin yang merupakan penyerang CSKA Moscow kini menjadi sasaran kelab-kelab besar yang lain di Eropah. Dengan kepantasan dan ketepatan sepakannya, dia mungkin akan menjadi pemain yang akan menyinar.

Pemain pertahanan berusia 21 tahun ini menjadi pilihan pengurus pasukan Spurs iaitu Mauricio Pochettino apabila dibeli dari Ajax Amsterdam dengan yuran perpindahan sebanyak £42 juta (RM 224 juta).

Sanchez akan mengetuai pertahanan pasukan Colombia pada kejohanan Piala Dunia 2018 di Russia bersama Muriel dan Zuniga. Gabungan ini akan memberikan pertahanan yang kuat kepada pasukan dari Amerika Selatan ini.

Pemain tengah berusia 22 tahun ini pernah menjadi bintang kepada pasukan remaja Sepanyol bawah 21 tahun. Dia menyertai Real Madrid pada tahun 2014 ketika berusia 18 tahun.

Bekas pengurus Real Madrid iaitu Zinedine Zidane pernah mengatakan bahawa Asensio merupakan salah seorang pemain kaki kiri terbaik dunia selepas Lionel Messi. Kini dia perlu membuktikan bakatnya setelah terpilih mewakili Sepanyol di Piala Dunia 2018.

Pemain pertahanan England ini merupakan pemain muda yang diserap oleh Jurgen Klopp untuk untuk beraksi bersama pasukan senior Liverpool. Kini Alexander-Arnold yang hanya berusia 19 tahun telah tersenarai untuk mewakili negara di Piala Dunia 2018.

Pemain tengah yang lincah serta memiliki kebolehan hantaran bola yang cantik ini dilihat sangat sesuai dengan tempo permainan menyerang pasukan England. Kini pemain muda yang masih tinggal bersama ibunya ini tidak sabar untuk mempamirkan bakatnya di Piala Dunia 2018.

Pemain sayap kiri yang berusia 22 tahun ini telah membuktikan kebolehannya apabila telah menjaringkan 17 gol dan 8 bantuan untuk PSV menjuarai liga Eredivisie. Pemain yang digelar “Chucky” ini mempunyai purata 3.4 sepakan ke arah gol an 2.6 hantaran penting setiap perlawanan.

Kini dia Lozano tersenarai untuk mewakili Mexico bagi Piala Dunia 2018 dan formasi 4-3-3 yang digunapakai oleh pengurus Mexico iaitu Juan Carlos Osorio dilihat sangat berguna untuk dia menyerlah.

Pemain pertahanan berusia 22 tahun ini sudah terkenal di kalangan peminat “The Blues”. Pada musim lepas dia telah membuat 27 penampilan bersama pasukan Chelsea dan menjadi pilihan berbanding David Luiz yang hanya membuat 10 penampilan sahaja.

Pemain pertahan ini juga mempunyai kebolehan hantaran cantik dengan purata 50 hantaran setiap perlawanan dengan kejayaan 93.4%. Formasi 4-4-2 yang diguna pakai Denmark dilihat sebagai peluang cerah untuk Christensen beraksi di Piala Dunia 2018.

Karier Betancur bermula di Argentina bersama Boca Juniors pada 2015-2017. Kemudian dia berpindah untuk beraksi di Seria A bersama pasukan Juventus pada 1 Julai 2017. Dia kini diberi kepercayaan untuk beraksi bersama pasukan Uruguay di Piala Dunia 2018.

Pemain tengah yang tinggi lampai dan mempunyai fizikal yang mantap ini dilihat mampu memberi cabaran yang sengit bagi pasukan lawan. Betancur membuat kejutan apabila disenaraikan Juventus ketika menentang Real Madrid pada liga juara-juara Eropah 2018.

Penyerang berusia 20 tahun ini sudah tidak perlu diperkenalkan lagi. Dia yang menyertai Mancherster United ketika berumur 18 tahun membuktikan dirinya layak untuk bermain bersama bintang besar yang lain.

Karier bersama pasukan negaranya juga dilihat menakjubkan apabila menjaringkan gol seawal minit ke-3 pada penampilan sulungnya. Ini menjadikan Rashford sebagai pemain termuda menjaringkan gol untuk negara pada penampilan pertama.

Timo Werner merupakan bintang baru Germany yang melonjak naik namanya menerusi persembahan hebat bersama pasukan RB Leipzig di Bundesliga. Dia pernah menjadi pemain termuda menjaringkan gol bersama pasukan lamanya VfB Stuttgart sebelum berhijrah pada tahun 2016.

Penyerang berusia 22 tahun ini dilihat sebagai calon pemenang anugerah Kasut Emas berdasarkan gaya menyerangnya yang sukar dihalang. Ini ditambahkan lagi dengan ramai bintang yang berada di dalam senarai pasukan Germany untuk Piala Dunia 2018.

Pemain sayap kanan Barcelona yang berusia 21 tahun ini merupakan pemain ke-4 dengan yuran pemindahan paling tinggi. Dia dibeli dari Borussia Dortmund untuk menggantikan Neymar yang dijual ke PSG.

Dia berjaya menjaringkan banyak gol dan membantu jaringan gol walaupun hanya semusim bersama Dortmund. Kini disenaraikan bersama pasukan Perancis yang mempunyai ramai bintang, sudah pasti kelibat pemain ini dinanti-nantikan.

Pemain berusia 21 tahun ini telah mencipta nama bersama kelab besar dunia iaitu Manchester City. Dia telah menjaringkan 13 gol dan 3 bantuan gol pada musim lepas walaupun mengalami kecederaan di lutut dan gagal menjaringkan sebarang gol sebanyak 14 perlawanan berturut-turut.

Pada Piala Dunia 2018, Jesus telah disenaraikan bersama beberapa bakat besar seperti Neymar, Coutinho dan Willian untuk menerajui serangan pasukan Brazil. Dia telah membuktikan bakatnya di peringkat liga kini tiba masanya untuk peringkat antarabangsa pula.

Kylian Mbappe yang hanya berumur 19 tahun ini merupakan pemain muda yang disebut-sebut akan menyinar di pertandingan Piala Dunia 2018 di Russia. Dia yang merupakan pemain muda termahal dunia kini beraksi bersama kelab juara Ligue 1 iaitu PSG.

Jurulatih pasukan Perancis iaitu Didier Deschamps telah menyenaraikan Mbappe di dalam pasukan negara bersama beberapa bintang besar yang lain. Perancis dilihat sebagai salah satu pasukan pilihan pada kejohanan dunia kali ini.


7 Negara Pengeluar Minyak Paling Besar Di Dunia

Ketika ini petroleum atau minyak dianggap sebagai antara salah satu komoditi paling berharga di dunia. Namun, disebabkan pergolakan harganya pada tahun 2015 dan 2016 membuatkan banyak industri dan perniagaan mengalami kesan yang teruk.

Malaysia juga merupakan antara salah satu negara pengeluar minyak utama dunia. Pada tahun 2016, Malaysia berada di tangga ke-25 dunia dalam pengeluaran minyak iaitu sebanyak 661,240 tong sehari, manakala jiran kita Brunei di kedudukan ke-41 dengan 109,117 tong sehari.

Namun jumlah ini adalah sangat kecil berbanding dengan jumlah pengeluaran negara-negara dalam senarai ini. iluminasi.com ingin berkongsi dengan pembaca 7 negara pengeluar minyak terbesar di dunia ketika ini.

Dengan pengeluaran purata minyak sebanyak 4.2 juta tong sehari, Iran berada di tangga ke-7. Menurut Pentadbiran Maklumat Tenaga Amerika Syarikat (EIA), Iran mempunyai rizab minyak terbukti keempat terbesar di dunia dan rizab gas semulajadi kedua terbesar di dunia.

Walaupun rizab negara ini agak tinggi, namun pengeluaran minyak Iran telah banyak menurun dalam beberapa tahun kebelakangan ini, dan pertumbuhan pengeluaran gas asli lebih lambat daripada yang dijangkakan.

Pada tahun 2009, Iraq berada di tangga ke-12 pengeluar minyak dunia namun meningkat naik ke tangga ke-6 ketika ini dengan purata pengeluaran sebanyak 4.4 juta tong sehari.

Iraq memiliki rizab petroleum terbukti ke-5 terbesar di dunia selepas Venezuela, Arab Saudi, Kanada dan Iran iaitu sbenayak 144 bilion tong, merangkumi 18% daripada rizab di Timur Tengah dan hampir 9% daripada rizab global.

Sektor minyak Iraq telah mengalami kejatuhan beberapa dekad yang lalu dari sekatan dan peperangan, dan infrastruktur minyaknya memerlukan pemodenan dan lebih pelaburan.

Kanada memegang tempat kelima sebagai pengeluar minyak terbesar di dunia dengan purata pengeluaran 4.59 juta tong sehari, menyumbang kepada 4.7% daripada pengeluaran global.

Menurut sumber, pengeluaran Kanada boleh meningkat sebanyak 1.26 juta tong sehari menjelang tahun 2040. Peningkatan ini dijangka datang terutamanya daripada pengeluaran pasir minyak yang merupakan salah satu cara paling mahal untuk mengekstrak minyak mentah.

Namun, kemajuan teknologi membantu mengurangkan kos pengeluaran. Sektor minyak di Kanada diswastakan dengan banyak syarikat asing dan domestik yang beroperasi di negara ini.

Pada tahun 2016, China merupakan pengeluar minyak ke-6 terbesar di dunia namun telah melonjak naik ke tangga ke-4, dengan purata pengeluaran sebanyak 4.8 juta tong sehari.

China adalah pengimport minyak yang besar memandangkan negara ini menggunakan purata 12.38 juta tong sehari pada tahun 2016. Menurut EIA, kira-kira 80% daripada kapasiti pengeluaran China adalah di darat dan baki 20% datang dari rizab luar pesisir cetek.

Wilayah negara ini yang bertanggungjawab terhadap majoriti pengeluaran domestik terletak di bahagian timur laut dan utara China, yang telah dieksploitasi sejak tahun 1960-an.

Industri petrolem di Rusia adalah antara salah satu yang terbesar di dunia. Pada tahun 2016, Rusia adalah pengeluar minyak terbesar dunia, namun tidak lagi.

Rusia mempunyai rizab terbesar dunia dan merupakan pengeksport gas asli terbesar. Ia menghasilkan 12% daripada minyak dunia, dengan purata 11.2 juta tong sehari.

Industri minyak Rusia mendakwa memerlukan pelaburan yang besar dan pertumbuhan yang kuat dalam ekonomi Rusia bermaksud permintaan tempatan untuk semua jenis sumber tenaga termasuklah minyak, gas, nuklear, arang batu, hidro dan elektrik terus berkembang.

Kebaanyakan rizab minyak Rusia terletak di Siberia Barat, antaranya adalah Pergunungan Ural dan Dataran Tinggi Siberia Tengah, dan di rantau Urals-Volga, memanjang ke Laut Kaspia.

Arab Saudi berada di kedudukan kedua dalam senarai pengeluar minyak terbesar dunia, dengan output mencapai 12.4 juta tong setiap hari, berbanding 12.07 juta tong sehari pada tahun 2015.

Negara Timur Tengah ini mempunyai 18% daripada rizab petroleum dan merupakan pengeksport petroleum terbesar di dunia. Sektor minyak dan gas Arab Saudi menyumbang kira-kira 50%  daripada KDNK negara ini, dan kira-kira 85% daripada pendapatan eksportnya.

Walaupun kerajaan Arab Saudi berusaha untuk mempelbagaikan ekonomi negara, namun ia tetap bergantung kepada industri minyak.

Petroleum di Amerika Syarikat telah menjadi industri utama tidak lama selepas penemuan minyak di kawasan Oil Creek di Titusville, Pennsylvania pada tahun 1859. Industri ini termasuklah penerokaan, pengeluaran, pemprosesan (penapisan), pengangkutan dan pemasaran gas asli dan produk petroleum.

Menjelang hujung tahun 2017, Amerika Syarikat menjadi pengeluar minyak terbesar di dunia dengan purata 14.86 juta tong setiap hari yang menyumbang kepada 15.3% pengeluaran minyak dunia.

Walaupun jumlah ini menurun berbanding tahun 2015 iaitu 15.12 juta tong sehari, namun ia masih paling tinggi di dunia.

Kebanyakan daripada peningkatan pengeluaran Amerika Syarikat adalah disebabkan oleh fracking (proses menyuntik cecair pada tekanan tinggi ke dalam batuan bawah tanah) dalam pembentukan syal (batu sedimen klastik terdiri daripada lumpur) di Texas dan North Dakota.


10 Kumpulan Hacker Paling Power Dan Berbahaya Di Dunia

Antara negara-negara yang mempunyai jumlah penggodam yang banyak adalah Rusia, China, India dan Amerika Syarikat. Negara-negara ini telah menyumbang kepada jenayah menggodam rangkaian, laman sesawang, bank dan sistem pertahanan berprofil tinggi.

Jika seorang penggodam berkemahiran tinggi pun sudah boleh menyebabkan serangan siber yang dahsyat, bayangkan apa yang akan berlaku jika mereka ini bergabung dan membentuk kumpulan penggodam?

Banyak kumpulan dan organisasi penggodam di atas muka bumi ketika ini yang telah menyebabkan kerosakan berjuta-juta ringgit. iluminasi.com ingin berkongsi dengan pembaca 10 kumpulan hacker paling dahsyat di dunia.

UGNazi adalah salah satu daripada kumpulan penggodam di dunia yang berjaya menggodam Twitter, pada tahun 2012. Twitter telah offline selama 2 jam dan dianggap sebagai salah satu kemalangan yang paling teruk pernah berlaku terhadap laman ini.

UGNazi adalah singkatan kepada Underground Nazi Hacktivist Group yang ditubuhkan pada tahun 2011. Mereka bertanggungjawab ke atas serangan DDoS terhadap laman sesawang kerajaan Amerika Syarikat yang bertentangan dengan tagihan CISPA dan SOPA.

Seorang penggodam berusia 12 tahun dari UGNazi yang dikeali sebagai Cosmo atau Cosmo the God telah dihukum oleh mahkamah juvana pada tahun 2012. Kumpulan ini juga telah menyerang banyak laman web terkenal kerajaan Amerika Syarikat seperti CIA, Jabatan Tentera Washington dan banyak lagi.

Anonymous adalah kumpulan penggodam berbahaya yang mempunyai rangkaian di seluruh dunia. Rangkaian aktivis dan penggodam ini bermula pada tahun 2003 dan telah menggodam beberapa laman web kerajaan, keagamaan dan korporat.

Seperti dalam filem dan novel V for Vendetta, ahli kumpulan ini diperlihatkaan kepada awam memakai topeng Guy Fawkes. Anonymous terkenal dengan mensasarkan agensi-agensi kerajaan Amerika Syarikat, Israel, Uganda, Tunisiaa dan banyak lagi.

Beberapa tangkapan di seluruh dunia telah dilakukan terhadap penglibatan serangan siber Anonymous. Pada tahun 2012, majalah Times telah menggelarkan Anonymous sebagai "100 orang yang paling berpengaruh" di dunia.

Pengkritik menggambarkan mereka sebagai "pengganas siber" manakala ramai penyokong mereka menggelarkan "pejuang kebebasan".

Kumpulan penggodam dari China yang diberi nama Honker Union ini mempunyai moto utama iaitu menyerang laman web kerajaan Amerika Syarikat. Perkataan "Honker" bermaksud "Red Guest".

Perkataan itu muncul selepas Mei 1999, apabila Amerika Syarikat mengebom kedutaan China di Belgrade, Yugoslavia. Semenjak itu, Honker Union telah terbentuk untuk melancarkan siri serangan terhadap AS.

Kumpulan ini juga menggodam kerajaan Iran dan laman sesawang popular yang lain selepas Iranian Cyber Army menggodam laman sesawan Baidu milik China.

Selepas pertikaian laut China Selatan antara China dan Vietnam, Honker Union telah melancarkan serangan ke atas beribu-ribu laman sesawang di Vietnam. Tak cukup dengan itu, mereka juga melancarkan perang penggodaman patriotik terhadap Filipina dan Jepun selepas pertikaian dengan negara-negara ini.

Bagi laman sesawang permainan video, Xbox Underground adalah antara salah satu kumpulan penggodam yang paling berbahaya di dunia. Kumpulan ini sangat terkenal kerana menggodam rangkaian komputer Microsof, hanya untuk memahami kod sumber (source-code) permainan video Microsoft dan konsol Xbox.

Penggodaman ini dilakukan disebabkan rasa ingin tahu terhadap pelancaran Xbox akan datang. Kumpulan ini juga telah menjejaskan data pengeluar permainan video yang lain seperti Activision, Epic Games dan Valve.

Xbox Underground berulaangkali menjejaskan rangkaian komputer Microsoft pada tahun 2011 dan 2013. Mereka menghabiskan 100 jam dalam mencari, menganalisa dan memahami kod-sumber, kelayakan pengguna (user credentials), log-log, spesifikasi teknikal dan data sensitif yang lain dalam rangkaian Microsoft.

Antara serangan berbahaya yang lain oleh kumpulan ini adalah memecah masuk ke dalam rangkaian keselamatan tentera Amerika Syarikat.

Lizard Squad adalah serupa dengan Xbox Underground kerana mereka juga lebih menumpukan kepada rangkaian permainan seperti perkhidmatan Playstation Network dan Xbox Live. Kumpulan ini dikenali terutamanya disebabkan oleh serangan DDoS terhadap perkhidmatan yang berkaitan dengan permainan video.

Pada September 2014, Lizard Squad mengumumkan pembubaran mereka tetapi kemudiannya muncul dengan beberapa jenis serangan. Pada Januari 2015, laman web Malaysia Airlines telah disrang dan digodam dengan mengalihkan pengguna ke halaman yang mengandungi imej cicak dan terpapar tulisan "Digodam oleh Cyber Caliphate".

Laporan media di seluruh dunia berkata versi pengambilalihan ini di beberapa wilayah adalah termasuk kata-kata "ISIS akan menang", yang menunjukkan keprihatinan kumpulan ini terhadap Negara Islam.

Selai daripada perkhidmatan permainan video, kumpulan ini juga bertanggungjawab membuatkan internet di Korea Utara terganggu (offline), serangan Sybil terhadap rangkaian Tor dan Machinima.com.

Salah seorang ahli kumpulan ini, Julius Kivimaki (zeekill) adalah warganegara Finland yang bertanggungjawab ke atas 50,000 tuduhan jenayah siber.

LulzSec mempunyai kaitan yang rapat dengan Anonymous. Hector Xavier Monsegur yang dikenali dengan nama samaran atas talian Sabu, adalah seorang penggodam Amerika Syarikat yang menubuhkan kumpulan ini.

Kumpulan penggodam topi hitam ini ditubuhkan pada tahun 2011, namun telah berpecah. Kumpulan ini mendakwa bertanggungjawab ke atas serangan berprofil tinggi seperti membuatkan laman sesawang Central Intelligence Agency (CIA) offline dan menjejaskan akaun pengguna Sony Pictures.

Dengan mempunyai 6 orang ahli, pada Jun 2011, LulzSec mengeluarkan kenyataan "50 days of lulz", yang mana mereka mendakwa adalah keluaran terakhir, mengesahkan bahawa LulzSec akan berpecah.

Namun, selepas berpecah, kumpulan ini masih menggodam dan melumpuhkan laman sesawang News Corporation pada Julai 2011. Beberapa serangan telah berlaku terhadapahli-ahlinya oleh kumpulan penggodam musuh.

414 mendapat perhatian pada awal tahun 1980an apabila sekumpulan rakan dan penggodam komputer memecah masuk ke beberapa sistem komputer berprofil tinggi seperti Makmal Nasional Los Alamos, Pusat Kanser Sloan-Kettering dan Bank Keselamatan Pasifik.

Remaja muda seramai 6 orang tersebut berusia di antara 16 hingga 22 tahun, bertanggungjawab ke atas serangan tersebut. Imej di atas adalah Neal Patrick, salah seorang ahli kumpulan 414, seorang pelajar sekolah di Rufus King High School berusia 17 tahun.

Disebabkan terlalu terkenal, sebuah filem jenayah bertajuk The 414s: The Original Teenage Hackers telah dihasilkan mengenai kegiatan remaja-remaja ini. Mereka juga berjayan memecah masuk ke rangkaian dengan sistem keselamatan yang tinggi yang menggunakan sistem operasi VMS yang dibangunkan oleh syarikat Digital Equipment Corporation.

Neal mendakwa tujuan dan motivasinya adalah cabaran untuk masuk ke tempat-tempat yang tidak sepatutnya dan kekal tanpa dikesan.

Tentera Elektronik Syria dianggap sebagai salah satu penggodam paling hebat di dunia. Kumpulan ini malah telah menegluarkan sistem operasi (OS) sendiri yang diberi nama SEANux (Syrian Electronic Army Linux).

Kumpulan ini dilancarkan pada tahun 2011 untuk menyokong kerajaan yang dipimpin oleh Presiden Bashar al-Assad. Sehingga 2011, SEA telah menjadi negara Arab pertama yang mempunyai tentera internet awam yang dihoskan pada rangkaian nasional untuk melancarkan serangan siber ke atas musuh-musuhnya.

Organisasi ini menggunakan beberapa teknik penggodaman terhadap kumpulan pembangkan, organisasi berita Barat, kumpulan hak asasi manusia dan laman sesawang yang kelihatan seperti neutral terhadap konflik di Syria.

Kini, hubungan antara kumpulan ini dengan Kerajaan Syria adalah tidak jelas dan berubah-ubah mengikut masa.

Level Seven Crew terkenal disebabkan oleh memusnahkan laman web Kedutaan Amerika Syarikat di China berkaitan dengan pengeboman kedutaan Amerika Syarikat pada tahun 1998.

Kumpulan ini ditubuhkan pada pertengahan hingga lewat tahun 1990an oleh individu dengan nama samaran "Vent" dan "Foil" yang mana butiran mereka tidak diketahui. Nama Level Seven Crew akhirnya tersebar setelah ketua mereka, Vent, diserbu oleh pihak FBI pada tahun 2000.

Mereka juga terkenal sebagai kumpulan pertama yang menggodam domain ".ma" dan server di Morocco. Selain itu, kumpulan ini juga dikatakan sebagai 20 kumpulan paling aktif sepanjang zaman dengan mendakwa bertanggungjawab ke atas lebih daripada 60 penggodaman sistem komputer pada tahun 1999 sahaja.

Antara laman-laman sesawang yang terkenal yang digodam oleh Level Seven Crew termasuklah First American National Bank, The Federal Geographic Data Committee, NASA dan Hotel Sheraton.

RedHack adalah kumpulan penggodam komunis Turki yang bertanggugnjawab dalam menggodam banyak laman sesawang kerajaan negara itu termasuklah Majlis Pengajian Tinggi, Tentera Turki, pasukan polis Turki, Pertubuhan Perisikan Negara dan juga Turk Telekom.

Kumpulan dengan ahli kumpulan tetap sebanyak 12 orang adalah antara kumpulan hacker yang paling dikehendaki di dunia. Mereka juga adalah kumpulan penggodam pertama di dunia yang diisytiharkan sebagai organisasi pengganas.

Beberapa tangkapan telah dilakukan pada tahun 2012 dan 2013 ke atas RedHack untuk membendung penggodaman. Aktif sejak tahun 1997, RedHack terkenal sebagai komuniti penggodam berbahaya yang memadamkan fail, merosakkan data, memusnahkan laman web dan mengawal perkasasan seperti kamera CCTV.

Ketua dan pengasas kumpulan ini dikenali dengan nama samaran MaNYak.


5 Makanan Paling Bahaya dan Boleh Menyebabkan Kematian

Manusia sememangnya makhluk yang pelik. Walaupun terdapat banyak jenis makanan yang sihat dan selamat untuk dimakan, terdapat segelintir manusia yang gemar menikmati hidangan eksotik atas pelbagai kepercayaan mengarut seperti memberikan kesuburan, menguatkan tenaga batin dan memanjangkan umur.

Kali ini, kami ingin berkongsi beberapa jenis makanan yang bukan sahaja eksotik, malah sangat merbahaya dan mampu membunuh sesiapa sahaja yang memakannya. Walaupun sudah diketahui akan bahayanya, ini tidak menghalang sesetengah orang untuk memakan makanan ini.

Ikan buntal merupakan antara makanan eksotik popular di Jepun. Ianya dikenali sebagai Fugu. Bukan itu sahaja, ikan ini sangat merbahaya kerana mengandungi kandungan tetrodotoxin yang tinggi. Ianya dikatakan 1200 kali ganda lebih merbahaya daripada cyanide.

Hidangan Fugu ini kebiasaannya akan disediakan oleh chef yang sangat terlatih. Bagi memastikannya selamat dimakan, bahagian ikan ini yang mengandungi tetrodotoxin mestilah dibuang dan diasingkan sepenuhnya. Malangnya, ia bukanlah sesuatu yang mudah dilakukan. Setiap tahun, hidangan ini telah membunuh ratusan manusia yang memakannya.

Neurotoxin adalah sejenis toksik yang akan menyerang sistem saraf manusia. Ianya akan menghalang sistem saraf berhubung antara satu sama lain dengan otak. Antara simptom awalnya adalah pening, loya, dan sakit kepala yang teramat sangat. Lama kelamaan, anda akan mengalami kesukaran bernafas dan otot-otot badan mula sukar bergerak sebelum akhirnya lumpuh. Ianya hanya mengambil masa 20 minit sehingga satu hari untuk membunuh sesiapa sahaja memakan makanan yang mengandungi neurotoxin ini.

Tengok sahaja sudah meloyakan. Namun percayakan anda, otak monyet juga mempunyai peminatnya yang tersendiri. Otak monyet diketahui mengandungi virus yang menyebabkan penyakit Variant Creutsfeldt-Jakob (vCJD) yang menyebabkan kematian.

Antara gejala awal pesakit yang mempunyai penyakit ini termasuklah dementia, buta, kemurungan, kesukaran untuk bertutur, kehilangan kawalan motor anggota badan dan pelbagai penyakit kronik lain.

Di Korea, terdapat sejenis makanan eksotik popular yang dikenali sebagai Sannakji. Ianya adalah hidangan sotong kurita kecil yang masih hidup. Ya, sotong tersebut dihidangkan hidup-hidup dan anda akan memakannya tanpa digoreng atau direbut terlebih dahulu - terus dikunyah di dalam mulut.

Risiko kematian daripada hidangan ini bukanlah akibat bahan bertoksin atau beracun yang terdapat padanya. Sebaliknya, setiap tahun terdapat banyak kes kematian disebabkan tercekik sewaktu menikmati hidangan ini. Untuk menikmatinya, pastikan anda mengunyah sehingga sotong tersebut benar-benar sudah mati.

Walaupun anda seorang peminat keju, anda mungkin tidak sanggup memakan Casu Marzu. Casu Marzu mendapat jolokan keju paling berbahaya di dunia. Ianya terhasil daripada keju jenis pecorino. Keju ini akan dipotong pada bahagian tengahnya dan dibiarkan di kawasan terbuka untuk beberapa ketika, menyebabkannya dihinggap oleh lalat.

Lalat ini kemudiannya akan bertelur dan menghasilkan larva-larva yang akan terus membiak dengan memakan keju ini. Lama kelamaan, bahagian keju yang mengandungi larva ini akan terurai dan menjadi lembik dan likat. Bahagian inilah yang dipanggil Casu Marzu. Bagi mereka yang menggemarinya, keju ini akan dimakan sekali dengan larva-larva yang ada padanya, menyebabkan mereka mudah terdedah kepada pelbagai penyakit yang berpunca daripada larva-larva tersebut.

Secara umumnya, kerang merupakan antara makan laut yang paling mudah tercemar. Hal ini disebabkan kerang hidup di bahagian bawah laut yang kurang kandungan oksigen, menjadikannya tempat optimum untuk pelbagai virus dan bakteria. Oleh sebab itulah, apabila memakan kerang, pastikan ianya betul-betul dibakar untuk membunuh bakteria-bakteria ini. Sekiranya digunakan dalam masakan, pastikannya dibersihkan dan digoreng sehingga benar-benar masak.

Walau bagaimanapun, disesetengah kawasan di dunia, kerang ini dihidang mentah bersama-sama dengan darahnya. Hidangan ini tersangatlah merbahaya memandangkan darah kerang ini menyerap bakteria dan virus berbahaya seperti  hepatitis dan demam kepialu.


Peguam Negara Malaysia : Kenali Siapa Sebenarnya Tommy Thomas

Sekali lagi Malaysia dilanda kontroversi berikutan cadangan pelantikan Tommy Thomas oleh kerajaan Pakatan Harapan sebagai Peguam Negara. Ramai netizen termasuk mereka yang pakar dalam bidang ini yang menyokong dan juga menentang.

Setelah mendapat perkenan daripada Yang Dipertuan Agong, Sultan Muhammad V, kini Tommy bakal mengambil alih tugas Peguam Negara yang sebelum ini dipegang oleh Tan Sri Dato' Sri Haji Mohamed Apandi bin Haji Ali.

Di sebalik kritikan dan sokongan, ramai yang masih tak mengenali siapakah gerangan Tommy Thomas, dan iluminasi.com ingin berkongsi serba sedikit mengenai individu ini.

Tommy Thomas dilahirkan pada tahun 1952 di Kuala lumpur. Beliau mendapat pendidikan awal di Sekolah Inggeris Jalan Pasar dan Victoria Institution, Kuala Lumpur. Minat dalam bidang undang-undang, Tommy menyambung pelajarakan di Universiti Manchester dan mendapat segulung ijazah pada tahun 1973.

Pada tahun 1974, Tommy menjadi peguam (barrister - bidang kuasa undang-undang biasa) di Middle Temple, England yang mana kemudiannya menyambungkan pelajaran di London School of Economics dalam Hubungan Antarabangsa dan memperoleh Sarjana Sains pada tahun 1975.

Tommy menyertai Majlis Peguam Malaysia pada tahun 1976 dan memulakan kerjayanya di Skrine & Co sebagai rakan kongsi pada tahun 1982. Antara perkhidmatan beliau dalam bidang undang-undang termasuklah:

Berikutan krisis kewangan dan ekonomi yang melanda Malaysia dan negara Asian yang lain pada tahun 1997, beliau telah dilantik oleh Program Pembangunan Pertubuhan Bangsa-Bangsa bersatu (UNDP) sebagai Perunding Kanan pada tahun 2000 bagi memimpin Inisiatif Tadbir Urus Korporat bagi negara-negara yang terjejas oleh krisis ini.

Pada tahun 2002, penerbitan Laporan Tadbir Urus Korporat UNDP di Asia iaitu "Pengajaran daripada Krisis Kewangan" yang disunting oleh Tommy telah mengenalpasti hutang korporat sebagai penyebab utama krisis tersebut.

Tommy merupakan seorang pengamal undang-undang yang sangat berpengalaman yang berkecimpung dalam bidang ini selama lebih daripada 40 tahun.

Beliau mendapat keistimewaan sebagai penasihat dalam landmark cases (kes mahkamah yang dikaji kerana ia mempunyai kepentingan sejarah dan undang-undang) di pelbagai cabang undang-undang di semua mahkamah Malaysia termasuklah Privy Council di London yang merupakan mahkamah tertinggi Malaysia sehingga tahun 1985.

Tommy juga telah bertanggungjawab kepada lebih daripada 150 kes dan juga kes-kes yang tidak dilaporkan dengan jumlah yang tidak terkira banyakanya.

Beliau juga dipilih secara konsisten sebagai peguam terkemuka di Malaysia oleh penerbitan antarabangsa bebas seperti :

Dalam bidang korporat, Tommy terlibat dalam kes-kes berkaitan syarikat, pembubaran, penerimaan dan insolvensi. Dalam bidang komersial pula, beliau terlibat dalam kes berkaitan perbankan, sewa beli, kontrak, harta intelek, penjualan barang, wasiat, amanah dan undang-undang tanah.

Tak cukup dengan itu, Tommy juga sangat aktif dalam pertikaian tafsiran berkanun melibatkan petroleum, pengurusan aset, undang-undang keselamatan dan juga kerajaan tempatan.

Tommy telah terlibat dalam kes  melibatkan dua Kerajaan Negeri berhubung dengan tuntutan minyak dan gas dari luar pantai mereka. Beliau juga menguruskan kes melibatkan dua lagi Kerajaan Negeri yang lain dalam pertikaian ulasan perlembagaan dan kehakiman.

Beliau mewakili pihak berkuasa pengawalseliaan sebagai peguam utama dalam perkara litigasi sivil yang rumit di mahkamah tinggi. Sebagai peguam berpengalaman, beliau sering dirujuk oleh firma undang-undang lain dan diberi kepercayaan untuk melantik peguam kanan dalam kes-kes mereka.

Tommy juga sering muncul sebagai peguam utama bagi Bar Malaysia dalam kes-kes yang rumit dan sangat kontroversi, termasuklah kes MH370 dan Chin Peng.

Tommy menganggap dirinya sebagai ahli sains sosial yang mempunyai miant dalam ekonomi, politik dan sejarah. Beliau menulis dan membentangkan kertas-kertas dalam subjek berkenaan di pelbagai forum. Tommy juga telah menerbitkan 2 buku mengenai subjek ini iaitu

Tommy menganggap dirinya sebagai ahli sains sosial, mempunyai kepentingan yang kekal dalam bidang ekonomi, politik dan sejarah. Beliau telah menulis banyak kertas dan kertas mengenai subjek-subjek ini di pelbagai forum. Beliau telah menerbitkan 2 buku esai mengenai subjek ini iaitu:


Jenayah Kolar Putih : Ini Teknik-Teknik Pengubahan Wang Haram Yang Popular

Ketika ini, bekas perdana menteri Malaysia, Dato' Seri Najib Razak disiasat di bawah Akta Pencegahan Pengubahan Wang Haram dan Pencegahan Pembiayaan Keganasan yang melibatkan syarikat kontroversi milik Kementerian Kewangan yang lalu iaitu 1 Malaysian Development Berhad.

Walaupun namanya menerangkan apa maksudnya, namun masih ramai yang tidak tahu apakah itu pengubahan wang haram, serta teknik-teknik dalam melakukan aktiviti jenayah ini. Jadi, iluminasi.com kongsikan dengan anda mengenai cara popular yang digunakan penjenayah untuk mengubah wang haram.

Apabila sejumlah wang itu diperolehi daripada cara yang salah atau perbuatan jenayah seperti pecah amanah, pengedaran dadah atau perjudian haram, wang ini dianggap sebagai "kotor" kerana ia kelihatan mencurigakan jika disimpan secara langsung ke dalam bank atau institusi kewangan lin.

Oleh sebab pemilik wang ini perlu menghasilkan rekod kewangan bagi menunjukkan dari wana datangnya wang tersebut, wang ini mesti "dibersihkan" dengan digunakan melalui beberapa perniagaan yang sah sebelum membuat simpanan.

Dengan itu, istilah "pengubahan wang haram" diberikan kepada proses ini. Disebabkan perbuatan ini dilakukan untuk menyembunyikan wang yang diperoleh secara haram, jadi ia juga menyalahi undang-undang.

Bidang kuasa yang berbeza sama ada asing atau domestik mempunyai definisi tersendiri mengenai perbuatan apa yang dikatakan sebagai pengubahan wang haram.

Pengubahan wang haram dilakukan dengan banyak cara, namun kebanyakannya termasuk dalam 3 langkah biasa, iaitu:

Daripada langkah-langkah ini, penyimpanan wang ke institusi kewangan adalah yang paling sukar. Ini kerana bagi menyimpan sejumlah wang yang melebihi had-had tertentu, ia harus dilaporkan oleh institusi kewangan.

Bagi mengelakkan langkah ini, pengubah akan menggunakan wang tersebut melalui perniagaan bermodal tinggi seperti perkhidmatan cek tunai, bar, kelab malam atau kedai serbaneka.

Penjenayah berskala besar biasanya menggunakan teknik yang lebih rumit bagi mengelakkan daripada dikesan. Namun, penjenayah berskala kecil atau pesalah kali pertama kerap menggunakan kaedah yang lebih mudah dalam cubaan mereka bagi mengelakkan pengesanan.

Sebagai contoh, Abu mencuri sejumlah besar wang tunai daripada syarikatnya dan mahu wang ini tidak dapat dikesan. Jadi daripada membuat satu deposit berjumlah besar ke dalam bank, dia membahagikan wang tersebut dan menyimpan sejumlah kecil setiap minggu.

Ini bagi memastikan bank tidak melihat transaksinya sebagai mencurigakan kerana ia bukan perkara biasa bagi Abu untuk mendepositkan wang berjumlah besar.

Terdapat banyak teknik pengubahan wang haram, dan ada yang lebih biasa dan menguntungkan daripada yang lain. Antara yang popular termasuklah:

Ini dilakukan secara langsung dengan menyeludup wang tunai ke luar negara untuk dideposit ke bank-bank luar pesisir atau institusi kewangan lain yang menghormati kerahsiaan klien.

Juga disebut sebagai "smurfing," adalah kaedah di mana wang tunai dipecah menjadi jumlah yang lebih kecil. Ia kemudiannya digunakan untuk membeli wang kiriman atau item lain untuk mengelakkan pengesanan atau syak wasangka.

Dilakukan melalui penggelapan dalam invois yang diubah untuk menunjukkan jumlah yang lebih tinggi atau lebih rendah untuk menyamarkan pergerakan wang.

Berlaku apabila perniagaan yang menguruskan secara sah dengan jumlah wang tunai yang banyak menggunakan akaunnya untuk mendeposit wang yang diperoleh dari kedua-dua hasil perniagaan sehari-hari dan wang yang diperoleh melalui cara yang tidak sah.

Mereka boleh mendakwa bahawa semua hasil tersebut adalah pendapatan yang sah termasuk mereka yang menyediakan perkhidmatan dan bukannya barangan, seperti kelab malam, pusat cuci kereta, bangunan parkir dan lain-lain.

Shell companies adalah perniagaan atau amanah yang dicipta untuk memegang dana dan mengurus urus niaga kewangan entiti yang lain. Ia digunakan untuk menyamarkan pemilik atau ejen sebenar sejumlah besar wang.

Merujuk kepada penggunaan bank yang dimiliki oleh pengubah wang sendiri, yang kemudian mengalihkan dana melalui bank tanpa rasa takut akan disiasat.

Berlaku apabila seseorang membeli hartanah dengan wang yang didapati secara haram, kemudian menjual harta itu. Ini menjadikannya seolah-olah keuntungan adalah sah.

Melibatkan individu yang masuk ke kasino dengan wang yang diperoleh secara haram. Mereka akan membeli cip dengan wang tunai, bermain untuk sementara waktu, kemudian mendakwa wang itu sebagai kemenangan perjudian.


10 Negara Dengan Hutang Paling Sikit Di Dunia

Kebanyakan daripada negara yang ada di atas muka bumi ini kini sedang bergelut dengan pertambahan hutang dan defisit. Namun, terdapat negara-negara yang masih mampu konsisten mengekalkan hutang yang rendah.

Banyak negara di seluruh dunia sedang bergelut dengan peningkatan hutang dan defisit, tetapi yang lain tetap konsisten dengan kewajiban mereka.

Kaji selidik Daya Saing Global Forum Ekonomi Dunia telah mengkaji tahap kesihatan dan risiko kewangan negara-negara di seluruh dunia. Sejumlah negara mengekalkan tahaap hutang awam yang rendah hasil daripada bekalan sumber alam semula jadi yang banyak.

Manakala yang lain meneruskan pembaharuan pasaran liberal yang membuatkan fiskal sebagai polisi pusat. iluminasi.com ingin kongsikan 10 negara dengan hutang awam paling rendah berbanding KDNK.

Di Algeria, kerajaannya menolak sekeras-kerasnya untuk menggunakan hutang luaran yang tinggi bagi membiayai ekonomi negara. Sebaliknya, Algeria bergantung harap kepada sumber alam iaitu rizab minyak.

Menurut laporan Reuters, ekonomi negara Afrika Utara bakal berkembang secara sihat kepada 4%, jauh melebihi ramalan awal iaitu 2.2%. Ini melebihi kadar pertumbuhan tahun 2017 sebanyak 3.7%.

KDNK Emiriah Arab Bersatu pada tahun 2017 adalah sebanyak RM1.5 trillion, namun hutang negara ini hanyalah 19.3% daripada KDNK, menjadikannya negara ke-9 dengan hutang awam paling rendah di dunia.

UAE memiliki dana kekayaan yang besar yang mana digunakan untuk pelaburan dari rizab minyak negara berlebihan. Ia dianggarkan bernilai lebih daripada RM5.17 trilion.

Nigeria berada pada kedudukan ke-8 dengan hutang negara pada tahap 18.6% berbanding KDNK negara. Tahap hutang awam kepada GDP telah berkembang secara berterusan dalam tempoh 5 tahun yang lalu.

Namun, ia masih jauh di bawah had kritikal 40% daripada 40% yang telah ditetapkan oleh kerajaan persekutuan Nigeria untuk ekonomi mereka.

Sebagai salah satu negara Arab yang kaya dengan sumber minyak, ekonomi Kuwait terus melantun dari kelembapan tahun 2015 yang didorong oleh kejatuhan harga minyak dunia.

Negara ini bergantung kepada hutang untuk membiayai defisitnya walaupun mempunyai dana kekayaan yang sangat besar. Sejak April 2016, Kuwait berhutan sebanyak RM35.4 bilion dari segi hutang domestik dan RM23.5 bilion hutang asing.

Rusia adalah negara yang mempunyai nisbah hutang terhadap KDNK yang paling rendah di dunia disebabkan oleh kapasiti pengeluaran, dan rizab minyak dan gas yang besar.

Menurut Jabatan Tenaga Amerika Syarikat, sumber asli Rusia kini bernilai kira-kira RM298.1 trilion, iaitu merangkumi 30% daripada sumber asli di dunia.

An aerial view of Botswanan capital Gaborone, one of the fastest-growing cities in the world.Shutterstock

Negara di Afrika selatan ini, Bostwana, adalah sebuah kisah kejayaan moden. Di antara tahun 1966 hingga 1999, purata kadar pertumbuhan ekonominya adalah sebanyak 9%, iaitu yang paling tinggi di dunia.

Ia menafikan kelembapaan global dunia antara tahun 2007 hingga 2009 serta mengekalkan tahap hutang awam yang sangat rendah, pada kadar 13.9% daripada KDNK negara.

Aerial view of Riyadh downtown on August 22, 2016 in Riyadh, Saudi Arabia.Shutterstock

Walaupun tahap hutang Arab Saudi yang kaya raya dengan minyak adalah rendah mengikut piawaian global, namun hutang negaranya melambung ketika kejatuhan harga minyak dunia selama 2 tahun iaitu pada 2015 dan 2016.

Hutang kerajaan Arab Saudi meningkat kepada RM356.4 bilion pada tahun 2016, meningkat sebanyak 619% daripada tahun 2014.

Selepas mendapat kemerdekaan daripada Rusia pada tahun 1918 berikutan PerangDunia Pertama, Estonia secara agresifnya mengejar pembaharuan pasaran liberal yang menjadikanya sebagai salah satu ekonomi terkemuka di Eropah Timur.

Ekonomi negara ini dicirikan oleh belanjawan yang seimbang, cukat pendapatan berkadar rata, dasar perdagangan bebas, mata wang yang dapat ditukar sepenuhnya bersandarkan pada Euro, dan hutang awam yang hampir tak wujud.

Pada kadar hutang sebanyak 3.1% berbanding KDNK negara, Brunei berada di kedudukan ke-2. Brunei mengalami pertumbuhan ekonomi pesat berikutan kemerdekaan yang diperoleh daripada United Kingdom pada 1984.

Ia hampir sepenuhnya disokong oleh eksport gas dan minyak, KDNK awam yang tinggi dan negara berkebajikan yang sangat pemurah, menyediakan semua perkhidmatan perubatan dan subsidi makanan serta perumahan.

Ekonomi Hong Kong yang dipacu oleh pasaran dicirikan oleh sektor perbankan kewangan yang sangat memberikan pulangan lumayan, kawalan kewangan yang dikawal selia dengan baik dan rapi, rizab pertukaran asing yang besar dan hampir tiada hutang awam.

KDNK per kapita Hong Kong adalah yang ke-6 tertinggi di dunia iaitu sebanyak RM170,000 per kapita, kurang sedikit berbanding Brunei.


Secara Tidak Sengaja, Saintis Menjumpai Enzim Yang Mampu Mengurai Plastik Dengan Pantas

Plastik merupakan antara bahan paling penting bagi manusia. Daripada bag plastik sehinggalah kepada perkakasan harian, plastik sering menjadi pilihan kerana ianya jauh lebih murah dan sangat mudah untuk diperolehi.

Walau bagaimanapun, kerana penggunaanya yang terlalu banyak, ia menjadi ancaman utama kepada alam sekitar. Malah, ianya juga turut menjadi ancaman buat hidupan laut. Saban tahun, ribuan haiwan laut mati akibat termakan plastik sampah yang disangkanya makanan.

Bagi para saintis, pengkaji dan pencinta alam sekitar pula, mencari solusi terhadap perkara ini merupakan satu keutamaan. Sebelum ini, para saintis telah menemui sejenis ulat beluncas yang mampu memakan plastik ini dan menguraikannya. Ini merupakan sebuah permulaan yang baik bagi mengatasi masalah pencemaran plastik ini.

Baru-baru ini, terdapat satu lagi penemuan menarik yang mungkin menjadi solusi dalam masalah pencemaran plastik ini. Secara tidak sengaja, sekumpulan saintis menemui sejenis enzim termutasi yang mampu menguraikan plastik dalam masa beberapa hari sahaja.

Segalanya bermula daripada kajian yang dilakukan oleh sekumpulan saintis Jepun di sebuah tapak pelupusan sampah di Jepun pada tahun 2016. Mereka menjumpai sejenis bakteria yang berkemampuan menguraikan ikatan molekular plastik yang paling banyak digunakan di dunia - polyethylene terephthalate atau singkatannya PET.

Kumpulan saintis Jepun ini  kemudiannya telah mencuba bakteria tersebut terhadap ratusan jenis plastik jenis PET sebelum menemui satu jenis koloni organisma yang menggunakan plastik tersebut sebagai sumber makanan utama. Bakteria ini diberi nama saintifik Ideonella sakaiensis.

Daripada penemuan oleh saintis Jepun itu, sekumpulan saintis yang berasal daripada UK dan Amerika Syarikat menjalankan kajian lanjut mengenainya. Mereka berjaya menemui struktur enzim yang dihasilkan secara semulajadi oleh bakteria tersebut. Kumpulan saintis ini telah membuat sedikit perubahan biologikal padanya. Tanpa sengaja, enzim ini termutasi dan mempunyai kemampuan untuk mengurai plastik PET dengan lebih pantas.

Secara semulajadinya, plastik jenis PET mengambil masa puluhan tahun untuk terurai secara semulajadinya. Kajian lanjut yang dijalankan menunjukkan bahawa bakteria tersebut berjaya menguraikan sepenuhnya plastik berkualiti rendah dalam tempoh hanya 6 minggu.

Enzim yang mempercepatkan proses penguraian plastik ini diberi nama PETase sempena mengambil nama plastik PET yang mampu diuraikannya. Penemuan ini sesuatu yang membanggakan kerana ianya hanya mengambil tempoh yang pendek berbanding agen biologikal lain seperti fungus dan kompos daun.

Gambar dibawah merupakan gambar struktur PET selepas hanya 96 jam yang dapat dilihat menggunakan mikroskop elektron. Kelihatan struktur PET mula terurai oleh enzim PETase.

Seperkara yang menarik lagi mengenai enzim PETase yang termutasi ini adalah kemampuannya untuk mengurai plastik jenis selain PET antaranya polyethylene furandicarboxylate (PEF). Secara semulajadinya, PETase tidak mampu menguraikan plastik jenis PEF ini.

Penemuan ini masih diperingkat awal. Dengan kemampuan enzim ini untuk termutasi, para saintis percaya banyak lagi yang boleh dibuat terhadap enzim ini bagi meningkatkan keberkesanannya. Buat masa ini enzim ini berupaya untuk mengurai plastik PET yang berkualiti rendah dan kumpulan saintis ini berharap mereka mampu mengubah enzim ini untuk mengurai plastik PET bergred tinggi yang digunakan dalam pembuatan botol plastik.

Selain itu, para saintis optimis enzim ini mampu dipercepatkan lagi kemampuannya untuk menguraikan plastik. Mereka juga berharap mampu untuk menghasilkan enzim ini dalam skala yang besar yang boleh digunakan di pusat pelupusan sampah dan laut.